text:
Pál Joensen fer nú í vikuskiftinum at kappast á North Sea Swim Meet 2016 í Stavanger, við góðum kjansi at vinna heiðursmerki í 400 og 1500 metra frí. Sí startlistan her. Norðmenn fara at stroyma beinleiðis her á Livestream.com, og hartil er live timing her á medley.no. Sí eisini northseaswimmeet.com
Pál skuldi eftir ætlan fáa skarpan gang frá norska langteina-fenomeninum Henrik Christiansen, men er hesin nú tíverri raktur av búksjúku, júst afturkomin av hæddarlegu í Arizona. Sí tv2.no. Men har er tó onkur annar skjótur harri enn bara Pál, so sum týski Florian Wellbrock, ið hevur tilmeldingartíð 14.35,79 í 1500 frí (á stuttgeil).
North Sea Swim Meet hevur eisini eina Facebook-síðu her.
Image courtesy of the North Sea Swim Meet


c: text/html

text:
Endamál
Visión
Ferðavinnan skal verða ein nýggj basisvinna fyri landsbúskapin, sum skal mennast á ein burðardyggan hátt, við fyriliti fyri føroyska fólkinum, umhvørvinum og búskapinum.
Missión
Visit Faroe Islands skal arbeiða við trimum S’um: Savna, Samskipa og Selja Føroyar sum ferðamál.
– Visit Faroe Islands skal í tøttum samstarvi við vinnu og myndugleikar marknaðarføra og menna Føroyar sum ferðafólkaland mótvegis úrvaldum marknaðum og málbólkum!
– Visit Faroe Islands skal vera eitt dynamiskt lokomotiv við kjarnuførleikunum innan marknaðarføring og know-how, sum skal savna og samskipa alla vinnuna, bæði inneftir í Føroyum og úteftir mótvegis marknaðunum.
Mál
Yvirskipaða málið hjá Visit Faroe Islands er at økja um umsetningin í føroysku ferðavinnuni, úr uml. 400 mió. kr. í 2011 til 1 milliard í 2020. Talið av gistingum skal sama tíðarskeið vaksa úr 90.000 til 200.000, og talið av arbeiðsplássum í ferðavinnuni skal økjast við 450 (einki absolutt tal fyriliggur í dag).

robotstxt: allowed

filter: keep


text:
TÍÐINDI
Nýggj heimasíða/i Uncategorized /af admin
Føroya Bjór hevur fingið nýggja heimasíðu. Síðan er gjørd til at rigga bæði til teldlar, fartelefonir og sjálvandi teldur og tað er Estra Vasti í Gøtu, sum hevur gjørt síðuna og myndinar hevur Finnur Justinussen frá Fotostudio tikið. “Vit eru sera fegin um at hava fingið eina nýggja snøgga heimasíðu”, sigur Einar Waag stjóri. Arbeitt […]
Minnist til J-dagin/i Uncategorized /af admin
Jólabryggið 2017 frá Føroya Bjór er bryggjað. Føroya Bjór J-dagurin er nakað heilt serligt, og tað fara vit at fagna. Flest øll skeinkistøð í landinum fara at gera nakað burtur úr J-degnum. Tvøroyri: 17.00 Pubbin 22.00 Tvøroyrar Klubbi 23.30 Grottan/Hotel Tvøroyri Vágur: 17.00 Hotel Bakkin 21.00 Hjá Jugga Sandur: 22.00 Kafé Breiðateig Norðoyggjar: 19.00 Café […]
Tvey nýggj heiðursbryggj/i Uncategorized /af admin
Katharina & Luther. Vit hava bryggjað 2 heiðursbryggj í samband við, at tað eru 500 ár síðani, at Martin Luther feldi tær 95 tesirnar á Slotshurðina í Wittenberg. Katharina von Bora, kona Luther var bryggari, plantukøn og hevði egið bryggjarí. Bryggjara á Føroya Bjór hava gjørt nógv burtur úr, at finna røttu rávørur, samanseting og […]
Ein heilsan til Einar Waag/i Uncategorized /af admin
Eina Einar’s øl – Hjartaliga tillukku. Nógv eru tey, ið altíð hava kallað ølið hjá Føroya Bjór Einar’s øl. Starvsfólkið hevur valt at heiðra stjóran við einum serligum heiðursbryggi, kallað Einar’s Special. Hendan bjórin verður til sølu um nakrar dagar. Hetta, tí at Einar tann 1. Februar 2017 verður 70 ár, og at hann hevur […]


text:
Enn eitt sera stórt flogfar sett seg í Vágum
vinna09-11-2017 - 13:20 - Jóanis Nielsen
Vága Floghavn:
Fyrrapartin í dag setti eitt Boeing 737-800 flogfar hjá enterair seg á flogvøllinum í Vágum.
Flogfarið, sum tekur 189 ferðafólk, er í Føroyum í samband við at pólska U21 landsliðið í fótbólti skal spæla ímóti U21 hjá Føroyum á Tórsvølli í morgin.
Flogfarið, sum er av slagnum Boeing 737-800, er líka stórt sum flogfarið Transavia brúkti upp á Føroyar fyrr í ár. Hesi flogførini eru eitt vet størri enn tey Airbus 320-flogførini, sum Atlantic Airways og SAS brúka.
Flogfarið er 39,50 metur langt, og hevur eina veingjavídd á 35 metur.
Tað flýgur upp til 946 km/h, og kann flúgva upp til 7408 km.
Flogfarið kom beinleiðis úr Gdansk í Póllandi og stendur á flogvøllinum til fríggjakvøldið, tá ið tað fer aftur til Gdansk.


text:
Nú man onki hoyrir frá Klaksvíkar Kommunu um felagshølir til Ægir, so hevði hetta verið ein loysn á trupuleikanum hjá Ægir og KK,
Vit keypa einu liðuggjørd hús, seta tey upp sunnanvert ella eystanvert svimjihøllina og á tann hátt kundi vit fingið okkara felagshølir so tætt við svimjihøllina sum gjørtligt og her kundi eisini venjarin hjá Ægir búðleikast.
Hetta er ein bíðlig og skjót loysn fyri Kommununa og vit høvdu fingið tvær flúgir við eitt smekk.
Møguliga kundi Ægir staðið fyri húsinum, men tað kundu vit tosað saman um við einum kaffimunni, Ægir nevndin og Klaksvíkar Kommuna.
Hetta er eitt hugskot frá SáH, so verður tað gjørt 🙂
SáH


text:
Sambúgvin hjá løgmálaráðharranum tikin fyri rúsdrekkakoyring
- Hann má taka sína revsing eins og øll onnur, skrivar Søren Pape Poulsen, løgmálaráðharri, á Facebook, eftir at sambúgvi hansara í nátt varð tikin fyri rúsdrekkakoyring. Hann hevði eina promillu upp á 1,25 sambært Pape.
- Rúsdrekkakoyring kann ikki forsvarast og kann hava sera álvarsamar avleiðingar. Nú má sambúgvi mín taka sína revsing eins og øll onnur. Mín støða til lóg og landaskil er tann sama í dag sum í gjár, skrivar løgmálaráðharrin sambært Ritzau.
Treytaleys frádøming
Sambært Rådet for Sikker Trafik fær ein persónur við eini promillu upp á millum 1,2 og 2,0 frádømt koyrikort sítt treytaleyst í trý ár fyrstu ferð. Alternativt kann persónurin søkja um at koyra við alkolási.
Sambúgvin hjá Pape er úr Dominikanska Lýðveldinum. Teir hittust á sumri 2013 í Brussel, har sambúgvin arbeiddi.
Teir vórðu trúlovaðir í fjør og skulu eftir ætlan giftast í ár.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Ljóðbrot: Tá dunnan endaði undir sofuni
Óreglusemi á fundarborði í fiskimálaráðnum
Líggjas Johannesen: Hvar eru pengarnir brúktir?
Hava lýst eftir stjóra fyri slakar 50.000 krónur
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
Vit søkja eftir tveimum grannskoðaranæmingum
Grannskoðaranæmingar til lønta útbúgving
Roknskaparfelagið søkir eftir tveimum ungum, dugnaligum og fryntligum starvsfelagum, at byrja eina lønta útbúgving innan grannskoðarayrkið. Vit bjóða tær møguleikan at taka eina sjálvstøðuga búskaparliga útbúgving, ið ikki fæst betri í Føroyum og lýkur krøvini, ið verða sett í okkara grannalondum.
Starvið
Arbeiðið fevnir um grannskoðan, roknskap, bókhald, MVG, skatt, ráðgeving og eina røð av øðrum tilknýttum uppgávum. Samstundis sum tú arbeiðir hjá okkum, tekur tú útbúgving í HD í roknskapi og føroyskum skattarætti. Bæði arbeiði og útbúgving eru sera tíðarkrevjandi og arbeiðstíðirnar skiftandi.
Tínir førleikar
Kravið er, at tú hevur HH prógv ella aðra líknandi útbúgving. Harumframt ert tú framsøkin at røkka settum málum og arbeiðir effektivt og sjálvstøðugt við stórum nærlagni.
Vit bjóða
Hjá okkum fært tú eitt fjølbroytt, avbjóðandi og spennandi starv við góðum møguleika fyri persónligari og fakligari menning. Vit stuðla tær í útbúgvingini við at gjalda fyri luttøkugjald, bøkur o.a. Lønin verður ásett eftir nærri avtalu.
Tá ið útbúgvingin í HD í roknskapi er liðug, hevur tú møguleika at halda áfram at lesa til cand. merc. aud. sum er ástøðiliga útbúgvingin til løggildan grannskoðara. Tað kann gerast við at taka útbúgvingina sum fjarlestur, samstundis sum tú heldur fram í starvi hjá okkum. Eisini er møguleiki fyri fulltíðarlesnaði uttanlands.
Eftir lokna cand. merc. aud. útbúgving, saman við neyðugum starvsroyndum, er møguleiki at gerast góðkendur grannskoðari.
Umsókn
Umsóknir við prógvum og øðrum viðkomandi upplýsingum skulu sendast til roknskap@roknskap.fo og vera okkum í hendi í seinasta lagi 2. juli 2018
Hevur tú spurningar kanst tú venda tær til Tórur við Áir, torur@roknskap.fo ella Olaf Frits Joensen, olaf@roknskap.fo ella á tlf. 309400
Um okkum
Vit arbeiða í tøttum samstarvi við okkara kundar og leggja okkum hvønn dag eftir at veita eina dygdargóða og skjóta tænastu, soleiðis at allir okkara kundar - stórir sum smáir - kenna seg virðismettar. Vit veita allar vanligar roknskapartænastur innan grannskoðan og bókhald og nógvir av okkara kundum velja at leggja teirra bókhald í tryggar hendur hjá Roknskaparfelagnum.
Hjá Roknskaparfelagnum starvast sjey fólk, harav tveir skrásettir grannskoðarar.


text:
Væleydnað mentanartiltak á Christiansborg
Fríggjakvøldið skipaðu føroysku fólkatingslimirnir, Sjúrður Skaale og Edmund Joensen, fyri einum rimmar føroyskum mentanarkvøldi á Christiansborg.
Á skránni vóru konsertir við ikki færri enn trimum føroyskum nøvnum.
Høgni Lisberg, ið júst hevur givið út nýggja fløgu, Uni Debess, ið somuleiðis er fløguaktuellur og alternativa føroyska kórið, Mpiri framførdu.
Eisini varð dysturin millum Føroyar og Svørríki vístur á stórskýggja, og ársins virki Luna HiddenFjord borðreiddi við frálíkum laksarætti.


text:
Føroyski tjóðbúnin
Føroysku klæðini, ella føroyski búnin, sum tey eisini verða nevnd, hava í dag sera góða undirtøku millum fólk. Nógvir føroyingar eiga síni egnu klæði og eru í teimun til alsyns høvi. Til føroyskan dans, eru fólk oftani í føroyskum klæðum, eisini til ávísar hátíðarløtur og ikki minst á ólavsøku. Trupult er at tíðarfesta, nær siðurin við føroyskum búnum hevur tikið seg upp.
Vanligt hevur verið í Føroyum at kvinnur vóru í ullintum, vovnum skjúrti og menn í kvarðabuksum úr vaðmali, ullintum hosum osfr. Ì tilfari og sniði mintu klæðini um tey, sum vit í dag nýta til tjóðbúnan, men upprunaliga vóru tey hvørki nýtt ella fatað sum tjóðbúnar. Í 19. øld kom tó ein skilnaður millum klædnabúnan hjá fólki, klæðini vóru skild ímillum donsk og tey meira siðbundnu klæðini. Donsk klæðir vóru klædningar og kjólar keyptir uttanifrá. Handilssambandið tá var gjøgnum Kongaliga einahandilin og harvið Danmark, klæðini vóru tí rópt donsk klæðir, hóast tey kundu verða allastaðni frá. Svabo fýlist longu síðst í 1700 á, at kvinnurnar í Føroyum alsamt leggja seg eftir øðrum klæðum og lata seg í kjólar úr útlendskum tilfari: Fruentimmeret i Færøe synes mere, end Mandfolkene, at forlade gamle skikke ihenseende til Klædedragten. (Jens Christian Svabo, 1782)
Síðst í 1800 tekur tjóðskaparrørslan seg upp millum føroyingar. Um sama mundið eru ábendingar um, at vanligari verður at nýta føroysk klæðir, tað við siga klæðir, sum mintu um tey gomlu siðbundnu, men nú komi fram í øðrvísi hami og vóru nýtt til ávís høvi.
Føroysku klæðini hava, eins og tjóðbúnar í mongum øðrum evropeiskum londum, uppruna sín í gerandisbúnanum miðskeiðis í 19. øld. Nógv eru tey, ið eiga føroysk klæði og nýta tey í veitslulag, á stevnum og tá dansað verður. Hesi seinastu árini er líkt til, at áhugin hevur verið vaksandi fyri føroyskum klæðum, serstakliga millum ungdómin.
Innihaldsyvirlit
Stakkur[rætta | rætta wikitekst]
Stakkurin hevur verið veitslubúni, serstakliga brúðarkjóli, í øldir. Lucas Debes nevnir hann í 1673. Í gomlum døgum vóru tað tær ríkastu bóndakonurnar, ið áttu stakk. Hann gekk í arv, so gentur í fleiri ættarlið giftust í sama stakki.
Stakkurin, sum er síður heilur kjóli, verður seymaður av himmalbláum, skarlaksreyðum ella grasgrønum klæði, meira sjáldan, sum í hesum føri, av svørtum klæði. Í dag verður mangan silki brúkt til stakk. Skjúrtið er lagt í faldar, lívið verður seymað við flundruryggi. Ermamar eru langar og trongar við lítlum uppslagi og pípaðari blondu framman.
Stakkabróstið og uppsløgini hava annan lit enn kjólin, í hesum føri eru tey reyð. Til stakkin hoyra silkikragi og silvurbelti ella floyalsbelti við áseymaðum silvurplátum. Annar beltisendin, ið kann vera prýddur við silvuri, sproti, hongur nakað niður. Stakkastásið er maljur, stimi og stór ferhyrnt stakkanál við hangandi bløðum, ið verður fest gjøgnum hálsklútin og bróstið. Á høvdinum ber hon vanliga krúnu ella annað ennisprýði. Í mong ár var heldur sjáldsamt at síggja stakk, men nú tykist sum áhugin fyri hesum stásiliga búna er vaksandi.
Sjóstúka[rætta | rætta wikitekst]
Sjóstúkan er kníggjalangur, síður svartur vadmalsfrakki (kjóli), sum hevur uppruna sín í gerandisbúna hjá monnum fyri 150-200 árum síðan. Miðskeiðis í 19. øld varð sjóstúkan stásbúni. Plaggið er seyraað við liðageira, bakið er skorið úr einum stykki, ermarnar eru víðar í erva, sneiddar í neðra við stuttum skarði og einum knappi. Sjóstúkan hevur svartar knappar, stimaknapparnir eru úr silvuri. Saman við sjóstúku er vanligt at nýta hvítar hosur og spenniskógvar.
Stavnhetta[rætta | rætta wikitekst]
Stavnhetta var hildin vera tignarligur høvuðbúni, og tað vóru serliga stórbøndur og aðrir mætir menn, ið gingu í sjóstúku undir stavnhettu. Í 1930-árunum plagdi løgtingsformaðurin, og í 1950-árunum løgmaður, at vera í hesum hábærsliga búna, tá løgtingið varð sett á Ólavsøku. Sigast má, at hetta riggaði sera væl. Sjóstúka og stavnhetta eru oftari at síggja nú enn fyri nøkrum árum síðan, men heldur sjáldsamur má búnin kortini sigast vera.


text: Kirkjubøarkonsertin undan jólum í fjør, sum varð kallað Bach í Kertuljósi, varð so mikið væleydnað, at fyrireikingar til eina líknandi jólakonsert í ár eru longu byrjaðar. Her er ein bloggur frá konsertini í fjør. Leisturin er hin sami við Bach og kertuljósum í ólavskirkjuni, hinari elstu í landinum. Sangsolistur í ár verður Birita Av Sondum, sum lesur tónleik í Berlin. Fyrireikararnir siga, at skráin verður Bach við framur tónleikarum inni í kertuljóslýsta rúminum, har ikki bara Meinhard Bjartalíð fer at hugleiða, men eisini við psykedeliskum ljóssjovi hjá Carsten Arnskov uttan á kirkjuvegginum. Og so fara Jóannes bóndi og Føroya Bjor at taka ímóti i Roykstovuni. Kertuljósakonsertin í Kirkjubø verður 6. desember. Á myndini sæst Birita saman við Ólavi Jakobsen.


text:
- Tíðindi, mentan og ítróttur
Løgtingið byrjar árið við pensjónunum
Fyrsti tingfundurin í ár verður týsdagin.
Tá fer løgtingið at viðgera tey seks lógaruppskotini, sum saman mynda pensjónsnýskipanina.
Mikudagin er eisini eitt stórmal frá landsstýrinum á skránni, - nýggja alilógin.
Løgtingið skal eisini viðgera uppskotið hjá Sonju Jógvansdóttur um skattafrádrátt fyri limagjald til fakfeløg.
Hetta er aðru ferð í hesara tingsetuni, at tingið viðger hetta uppskotið.
Fall fyri jól
Samgongan hevur lovað Sonju Jógvansdóttur at atkvøða fyri uppskoti hennara.
Men tá atkvøðast skuldi seinast, tað var stutt fyri jól, fekk samgogan ikki mannað lið, so uppskotið fall.
Hósdagin er so byggingin hjá Almannamálaráðnum á skránni. Byggjast skulu barnaheim, tveir vardir bústaðir í Havn og heim til ung við autismu.
Og tveir skrivligir fyrispurningar skulu svarast hósdagin.
Annar er um røkt og tænastutilboð til røktarkrevjandi fólk, sum eru yngri enn 67 ár, og hin er um rækjufiskiskap við Svalbard og í russiskum sjógvi.
Sí eisini


text:
Summarfrítíðin er um at vera liðug. Harry gleðir seg at fara aftur til Hogwarts at ganga í skúla. Harry skal nú í triðja flokk í skúlanum, har hann lærir gandakynstur og galdralist. Men ávegis til Hogwarts, leggja tey til merkis, at alt ruggar ikki rætt. Skjótt finna tey út av, at ein stórbrotsmaður er rýmdur úr fangatippinum, Azkaban, og óhugnaligu fangavørðarnir í Azkaban eru bidnir um at koma til Hogwarts og ansa eftir næmingum, lærarum og skúla.
Harry fær nógv at vita um foreldrini hjá sær og umstøðurnar, tá ið Voldemort drap tey.
Aftur


text:
Einki greitt rák eftir roknskaparviku19-10-2007
Eftir eina viku við nógvum roknskapum fyri 3. ársfjórðing er einki greitt rák at hóma á virðisbrævamarknaðinum
SPRON á børsin týsdagin18-10-2007
Týsdagin 23. oktober verður størsti íslendski sparikassin skrásettur á virðisbrævamarknaðinum í Íslandi
Glaður nýggjur partaeigari17-10-2007
Gunnar Bjørk úr Birkerød hevur vunnið 10 partabrøv í Eik. Nýggi partaeigarin fegnast um partabrøvini og gleðir seg at fáa meira at vita um føroyska fíggjarvinnu
Tiltak í Runavík. Tekna teg nú!17-10-2007
Íløgur og pensjónir. Send pengarnar til arbeiðis við íløgum í virðisbrøv. Eik Markets skipar týskvøldið 30. oktober kl. 19.30 fyri tiltakinum "Legg í framtíðina". Íløgutiltakið er fyri øll og verður hildið í barnagarðinum í Runavík. Evsta mark at boða frá luttøku er dagin fyri tiltakið
Avkast í ár: 195 prosent17-10-2007
Partaeigarar í Atlantic Petroleum hava havt eitt gott ár higartil í ár. Partabrævið er millum tey bestu á virðisbrævamarknaðinum í Keypmannahavn


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Spyr bara
Spyr bara verður strikað
Teigurin Spyr bara her á heimasíðuni er farin í søguna.
Avgerðin er tikin av bygdarráði og umsiting í felag.
Orsøkirnar eru fleiri. Ein er, at mett verður, at tað er sera óheppið, at fólk sleppa at seta spurningar ónavngivin, og at hetta er við til at lækka støðið á kjakinum. Fleiri áheitanir eru komnar um hetta frá borgarum í kommununi.
Ein onnur orsøk er, at Vestmanna Kommuna heldur vil koma beinleiðis á tal við borgararnar. Hetta kann gerast, við at borgarar koma á Kommunuskrivstovuna til eitt prát, ella við at senda okkum fyrispurningar við telduposti ella vanligum posti. Harumframt er ein góður møguleiki á Facebook-síðuni hjá Vestmanna Kommunu; har ber eisini til at seta spurningar og gera viðmerkingar.
Vestmanna Kommuna vónar, at borgararnir skilja avgerðina, og at teir ikki halda seg aftur at seta spurningar, gera viðmerkingar og koma við atfinningum, hóast Spyr bara verður strikað.
Møguligt verður í eina tíð at fáa atgongd til Spyr bara í teiginum til vinstru á heimasíðuni, men bert fyri at kunna lesa gamlar spurningar og svar. Seinni verður leinkjan strikað og nýggj leinkja løgd undir Kommunan → kommunalar tænastur.
Vinarliga
Vestmanna Kommuna
Vestmanna, 10. juli 2015
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
Grundstykki
Februar 28 , 2011Hvat Kostar eitt Grundstykki uppá 500m"
Vegurin niðan í Miðalsbrekku
Februar 28 , 2011Góðu tit ikki leingja handan vegin nú, please. Svingið hjá Odu má eiga fyrsta rætt áðrenn nøkur vanlukka hendir. Eg haldi at kommunan er nóg skuldarbundir sum er, og við ongum arbeiðsplássum í bygdini kann tað verða sera tungt at gjalda aftur, hvør sigur at fólka fara at blíva við at tíma at koyra aðrastaðni at arbeiða, eg stúri fyri at tey heldur seta búgv har arbeiði er at fáa.
Ein stúrin.
Ikki siga at hetta er grenj, eg haldi bara at alt sær nokso gráligt út beint nú.
gamalt jarn
Februar 15 , 2011Er tað nú blivið uppgávan hjá kommununi at kappast við teir privatu um gamalt jarn. Eg sum trúði, at tit ikki kappaðust við tað privata.
Myndir
Februar 14 , 2011first vil eg líka siga at hetta er ein sera góð heimasíða tit hava her. eitt heraklap frá mær :)
men... eg haldi vikuliga at tit burdu dagført mynda skjáttuna hjá tikkum, eg meini so við.. Nyggjar myndir "Smádreingjalið hjá Æsir 1992" hatta eru ikki nyggjar myndir tær eru nastan 20 ára gamlar.
men annars ein sum ikki hevur so nógv at grenja um, tíð hann siglur úti :)
Sepitangalovloysi ??
Februar 14 , 2011Hvørji krøv eru til sepitangar ??
Hví sleppa summir sepitangar at standa sum skrímsl í nógv ár ??
Fekst dømi er við síðuna av okkara pena kirkjugarið, har er ein septitangi komin at standa fyri kortum !!
Hví geva vit loyvi til ta, hví, hví ??
Vit kalla okkum grøna bigd, so mugu vit eisini liva upp til minsukrøvini ?
vinarliga
eg
Ein rottangi skal vanliga setast soleiðis, at hann ikki sæst frá almennu vegi ella staði - antin við at grava hann niður ella við at byggja upp rundan um hann.
Ásannast má, at tað ikki altíð hevur verið fylgt so væl við treytunum í hesum sambandi.
gamlir kontainarar
Februar 14 , 2011Hvør rindar fyri burturbeining av tveimun konteynarun
sum standa í grótbrotinum. tveir mans frá VK hava arbeitt í fleiri dagar við at reinsa konteynarnar innan fyri timbur vm. Havi hildi at arbsfólki hjá VK hevur annað og meira at gerða enn at rudda skrambul upp eftir privatpersónar.
Havnarnevndin hevur gjørt avtalu við fyrrverandi eigaran um at beina bingjurnar burtur. Afturfyri fær kommunan inntøkurnar fyri jarnið í bingjunum.
Skúlin
Februar 07 , 2011Hey tit
Bert ein fyrispurningur.
Nú hoyra vit um soppavøkstur og inniklima sum heild í skúlum, barnagørðum og øðrum bygningum.
Hvussu stendur til í okkara skúla? Ein partur er frá 1986, meðan hinir báðir partarnir eru rættiliga gamlir.
Er inniklimaði kannað?
Hvussu við skaktunum, har "nýggj luft" skal streyma inn, verða tær ofta reinsaðar?
Grundin til at eg spyrji er, at eg haldi at sera nógv børn eru fongd við astma nú í mun til fyrr, sama við eksem, ùtslett, o.ø.
Um skúlin ikki er kannaður, hvør skal so fáa tað gjørt? Vónandi er ikki neyðugt at melda.
Ein spurin
Luftingaropini í elsta partinum av skúlanum verða ikki brúkt. Opini í teimum flestu eru huld, ímeðan onnur eru opin og hava eitt ávíst natúrligt luftskifti. Í skúlanum í Frammbø er ventilatiónin fyri kortum reinsað.
Eingin kanning er gjørd av inniluftini í skúlanum.
Ongar ábendingar eru ella hava verið um soppavøkstur í skúlanum, og so leingi ongar ábendingar eru, verður ikki mett neyðugt at kanna inniluftina.
Um varhugi er um soppavøkstur, er tað leiðsla skúlans, sum skal taka stig til eina kanning, og um leiðslan ikki ger tað, kann Arbeiðseftirlitið áleggja leiðsluni at seta eina kanning í verk. Tað eru annars ráðgevandi verkfrøðingafyritøkur og kanningarstovur, sum standa fyri slíkum kanningum.
Dansistovan
Februar 07 , 2011Havi hildi at kommunan átti dansistovuna sum fyri mær at sýggja er sera hugnalið í ljósum litum innan, varð har á bingo hjá barnabata og VÌf í vikuni. Spurningur mín er tí hvønn skal eg kontakta um eg skal leiga Dansistovuna til veitslu.
Set eg í samband við Steingrím Haraldsen, tlf. 583360 ella 424246.
Myndir
Februar 03 , 2011Ber taðtil at leggja myndir út her, og hvussu ger man ??
heilsan
Jørgen
Nei, tað ber ikki til at senda myndir beinleiðis inn á Spyr bara.
Tú ert vælkomin at senda myndir við telduposti vestmanna(a)vestmanna.fo.
at leiga høli í bygdini?
Februar 03 , 2011Ikki kann sigast, at Vestmanna kommuna veitir sínum borgarum serliga góða tænastu, tá hugsað verður um at leiga sær eitt høli til eitt nú eina minni veitslu.
Her eru nógv møgulig høli, t.d. frítíðstovan, barnagarðarnir, sýslumanshúsini, bygdarhúsið osfr. Men vit mugu tíverri av bygdini at halda veitslu.
Róðrarneystið er ov stórt, høllin upp aftur størri og dansistovan ikki serliga hugnalig.
Spuringurin er: Hvussu ber hetta til? Hevði hetta ikki verið ein inntøkukelda? Eisini fyri vaskikonurnar? Eigur hetta ikki at vera ein sjálvsøgd tænasta?
Tey hølir, ið Vestmanna Kommuna kann bjóða til leigu eru: Ítróttarhøllin, gongin í Ítróttarhøllini, Miðhøllin, Fimleikahøllin og Aulan í skúlanum. Ein annar møguleiki er Íbúðin í handlinum til Niels hjá John. Sýsluhúsini verða leigað út til t.d. fundir og aðrar samkomur. Sýsluhúsini verða ikki leigað út til veitslur, konfirmatiónsdøgurðar o.l. Hølini eru í góðum standi, og vit ynskja at varðveita tey soleiðis sum longst.
Frítíðarstovan og barnagarðarnir hava áður verið læntir út til veitslur/døgurðar. Hetta mátti steðga, av tí at tað bleiv ov nógv stríð hjá starvsfólkunum, serliga aftaná, tí hølini ofta ikki vórðu latin aftur í sama standi, sum áðrenn tey vóru leigaði út. Staðið verður ikki leigað út til veitslur/døgurðar.
Í Vestmanna er harafturat møguleiki at leiga privat hølir: gamla kaffistovan inni á Fjørð, Fjørukrógvin og Bryggjan, umframt dansistovuna, sum tú sjálv-/ur kemur inn á. Eisini kann nevnast kirkjukjallarin, misjónshúsið og róðrarneystið.
Vestmanna Kommuna skal ansa eftir, at hon ikki fer í kapping við tær privatu fyritøkurnar í bygdini.
Tilsamans eru nógv høli í Vestmanna, ið kunnu leigast. Ymsar støddir, og til ymisk endamál. Tað átti at borið til at brúkt eitt av teimum til júst tykkara endamál.
Kavagrevstur
Februar 01 , 2011Heygalíð verður sum oftast bert grivin yvir til Útibarnagarðin.
hey hey graving
Februar 01 , 2011IRF koyrur IKKI oman i HEYGATÙN tað havi eg ongantíð sæð enn, maður ber allar sekkirnar út til vegin.
IRF kemur eftir skrelli mánadag, hesaferð gróðu teir týsdag niðri í heygatúni, so hattar er ein bíðiligur umbering.
So at OVARI VEGUR OG FJALSVEGUR vóru sera illa grivnir hesar dagarnir, men annars hava teir verið væl grivnir hendan kavaveturin.
heilsan EG :)
2015: Jul Jun Apr Mar Feb Jan
2014: Des Nov Okt Sep Jun Apr Mar Feb Jan
2013: Des Okt Sep Jul Jun Mai Apr Mar Feb Jan
2012: Des Nov Okt Sep Aug Jul Jun Mai Apr Feb Jan
2011: Des Nov Okt Sep Aug Jul Jun Mai Apr Mar Feb Jan
2010: Des Nov Okt Sep Aug Jul Jun Mai Apr Mar Feb Jan
2009: Des Nov Okt Sep Aug Jul Jun Mai Apr Mar Feb Jan
2008: Des Nov Okt Sep Aug Jul Jun Mai Apr Mar Feb Jan
2007: Des Nov Okt Sep Aug Jul Jun Mai Apr Mar Feb Jan
2006: Des Nov Okt Sep Aug Jul Jun Mai Apr Mar Feb Jan
2005: Des Nov Okt Sep Aug Jul Jun Mai Apr Mar
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Orð: Augusta Wilhelmina Christina von Zweigbergk
Lag: Hart Peace Danks
Týtt: Victor Danielsen
1. Far og ber tað fram til Jesus,
alt tað, sum teg tyngir her,
ber fram tína neyð og pínu,
hvussu kaldur ið tú er!
Alt, tú fyri ongum øðrum,
opinbera vil og kann,
fyri honum kanst tú siga,
eingin skilir teg sum hann.
2. Far og ber tað fram til Jesus,
hvussu lítil trúgv tín er,
tá ið myrkir, tá ið stormar,
og tú krossin tunga ber,
tá ið eginviljin talar,
so hans rødd ei uggar teg,
tó hann gjøgnum stormin rópar:
Óttast ikki, tað er eg!
3. Far og ber tað fram til Jesus,
hvørja gleði, hvørja sorg,
breið út honum alt títt hjarta,
tí har er so trygg ein borg!
Sig, at leiðin her teg troyttar,
at tær leingist heim til hann,
tí í hesum myrka landi
brúður hans ei trívast kann!


text:
Skráset teg sum brúkara á pendla.fo. Fyri at kunna brúka allar funkur á pendla.fo, skal tú vera innritaður sum brúkari.
Tá tú skrásetur teg sum brúkara á pendla.fo senda vit tær ein teldupost, har tú verður biðin um at vátta tína skrásetan. Tað er tí umráðandi, at tú skrivar rætta teldupostbústað í teiginum niðanfyri. Um tú skrásetir teg via Facebook, fær tú beinleiðis atgongd til penda.fo.
Eisini er týdningarmikið, at tú upplýsir eina teldupostadressu, sum tú javnan brúkar. Hetta so, at tú skjótt sært boð, sum aðrir brúkarir senda tær.


text:
Grind á Sandi
mentan14-06-2018 - 18:26 - Jóanis Nielsen
Sildberin fann eina grind beint við grótkastið á Sandi, nú verður gjørt klárt at halda til, sum sæst á myndini so er talan um eina hampuliga stóra grind.
Tað er ikki heilt kyrt á Sandi, men teir fara at royna.
Uppdatering kl. 19.52 - Teir hava roynt at rikið grindina inn á sandin, men tað er ókyrt og hildið verður, at lógvin gevur so hvøll ljóð, og at aldudrátturin hoyrist so væl, og tí vil grindin ikki inn, so spurningurin er hvussu leingi teir royna afturat at halda til.


text:
- Øll ganga runt og spyrja hvønnannan, um tað mann vera hesin ella hasin, sum hevur vunnið. Tað er virkuliga stuttligt, sigur loyniligi vinnarin í tíðindaskrivi frá Danske Spil.
- Samfelagið er so lítið, øll kenna hvønnannan. So tað kann vera, at tey finna útav tí uppá eitt tíðspunkt. Men eg satsi uppá, at ein tíð gongur, og so er tað ikki so spennandi meir. Tí kann eg næstan einki siga, sigur vinnarin, sum keypti seðilin á Effo-støðini á Tvøroyri.
Tað var eitt stórt yvirraskilsi hjá manninum, at hann knappliga varð 20 milliónir krónur ríkari, tí hann hevði ikki fingið tað við í miðlunum, at tað var ein føroyingur, sum hevði vunnið puljuna upp á 20 milliónir krónur. Hann visti bara, at hann hevði vunnið meir enn 9.999 kr, tá hann fór at kanna vinningin, og hugsaði, at vinningurin nokk "einans" var upp á eina millión krónur.
- Eg bleiv púra í ørviti, men eg fór so inn á heimasíðuna hjá Danske Spil og kannaði tølini. Og so mátti eg anda djúpt inn. Tað er jú ein øgilig rúgva av pengum, segði vinnarin flennandi við Danske Spil. Hann mátti jú aftur til arbeiðis og royna at halda maskuna.
- Tað var torført, tað má eg viðganga. Men eg haldi, eg tók tað róligt. Eg havi jú eiheldur hug at fara inn til stjóran og siga upp, hóast eg væl kundi hugsað mær at liva av vinninginum restina av lívinum. Men eg haldi, mann gerst gamal ov tíðliga, um mann einki hevur at fara upp til hvønn morgun.
Maðurin sigur tí, at hann fer at bíða við at brúka av peninginum, so eingin misteinkir hann sum vinnaran av stóru peningaupphæddini. Men hann sigur seg umhugsa at keypa nýtt innbúgv, nýggjan bil og kanska ein bát fyri vinningin einaferð.
- Og so fari eg eisini at hjálpa mínari familju fíggjarliga, men eisini brúka nakað av peninginum til at betra um korini her í bygdini. Nógvi peningurin gevur jú so nógvar møguleikar, og mann nær neyvan at brúka allan peningin sjálvur, segði loyniligi vinnarin.
Hann veit tó, hvat peningurin IKKI skal brúkast til.
- Eg tími ikki at ferðast og eiheldur at gera íløgur. Tað tími eg ikki. Peningurin skal njótast og brúkast.


text:
Virkja kort
-
Tá ið tú skalt virkja kortið, skalt tú brúka eitt virkjanarnummar, sum er 0 + fýra tey seinastu tølini í kundanummari tínum. Kundanummarið sært tú í netbankanum, ovast uppi í høgra horni undir yvirskriftini: 'Kundanummar hjá avtalueigara'. Fært tú kontuavrit sendandi við posti, stendur kundanummarið á kontuavritinum.
-
Ring til Nets á tel. +45 44 89 73 50
-
Trýst kortnummarið við 16 talteknum, sum stendur á forsíðuni á kortinum, og enda við #
-
Trýst virkjanarnummarið, sum er 0 + fýra tey seinastu tølini í kundanummari tínum, og enda við #
-
Eftir hetta fært tú boðini: "Kortet er nu aktiveret"


text:
9. juli 2009
Nógv fundarvirksemi hevur verið í seinastuni, nú fakfeløgini á almenna arbeiðsmarknaðinum fyrst hvør í sínum lagi, og síðani á felags fundi skuldu taka støðu til, um feløgini kundu góðtaka at avtalaða lønarhækkingin í heyst ikki skuldi koma í gildi fyrr enn á heysti 2010.
Sum flestu kunnugt so gongur sáttmálin út í 2010, men Fíggjarmálaráðið ætlaði, at
hann skuldi leingjast í eitt ár, fram til 1. oktober 2011. Sostatt var fakfeløgunum í boði ikki einans lønarsteðgur, men eisini at verandi sáttmáli skuldi halda fram í 2 ár afturat.
Svarskrivið frá fakfeløgunum var soljóðandi:
Fíggjarmálaráðið hevur í skrivi til almennu fakfeløgini dagf. 1. juli 2009 mælt til, at
Tað, sum er avtalað í sáttmálanum millum Fíggjarmálaráðið og xx-felagið at koma í gildi tann 1. oktober 2009, kemur ikki í gildi tá, men kemur í staðin í gildi tann 1. oktober í 2010. Sáttmálin, sum skuldi fara úr gildi tann 1. oktober í 2010, fer úr gildi tann 1. oktober í 2011.
Undirritaðu fakfeløg hava á felags fundi í dag 8. juli viðgjørt skrivið frá Fíggjarmálaráðnum.
Full semja er millum fakfeløgini um at halda seg til galdandi sáttmála, og tí kunnu fakfeløgini ikki taka undir við tilmælinum frá Fíggjarmálaráðnum.
Feløgini, sum hava skrivað
undir, eru Akademikarafelagið, Almanna- og Heilsufrøktarafelagið,
Bioanalytikarafelagið, Búskapar- og Løgfrøðingafelagið, Felagið Føroyskir
Sjúkrarøktarfrøðingar, Ergoterapeutfelagið, Føroya Handverkarafelag, Føroya
Musiklærarafelag, Føroya Pedagogfelag, Føroya Psykiatrifelag, Føroya Skipara-
og Navigatørfelag, Føroya Tekniska Lærarafelag, Fysioterapeutfelag Føroya,
Havnar Arbeiðskvinnufelag, Heilsuhjálparafelag Føroya, Kost- og føðslufelag
Føroya, Landsfelag Handverkaranna, Ljósmøðrafelag Føroya,
Maskinmeistarafelagið, Starvsmannafelagið og Yrkisfelag Studenta- og HF-lærara.


text:
– Í tvey ár á rað havi eg sagt nei takk til danska melodi grand prixið. Eg avgjørdi eftir seinnu finaluna í Stjerne For En Aften, at hetta vildi eg ongantíð aftur uppliva, sigur Guðrun Sólja Jacobsen, ið vit hava hitt á Amager har hon býr. Vit prátað um Stjerne For En Aften, tíðina í Keypmannahavn og um hvar leiðin nú gongur fyri føroyska sangfuglin.
Nógv er broytt síðan Guðrun Sólja Jacobsen fyri 4 árum síðan flutti til Danmarkar. Stjerne For En Aften vinnarin hevði plátusáttmála, ferðaðist frá konsertstaði til konsertstað í limosinu. Eftir tvær útgávur á tveimum ymiskum plátufeløgum eru limosinurnar býttar um við bussar og metro, plátusáttmálin er býttur um við starv sum reingerðarfólk á skurðdeildini á sjúkrahúsinum í Gentofte. Men enn er eftirspurningur eftir Guðrið, og meðan vit sita og práta, ringir telefonin. Onkur vil hava hana at syngja til eitt brúdleyp.
Hevur nógv á skránni
– Eg havi nógv at gera í summar. Nú hevur annars verið nokkso stilt eina tíð, men kalendarin er nokkso fullur í summar, greiður Guðrun frá. Hon spælir nógv til veitslur og tílíkt serliga saman við gittarleikara sínum Henrik Nielsen, men eisini onkuntíð við klaveri og saksofon afturat teimum.
Fyrsta tiltakið á skránni er leygarkvøldið, tá Guðrun og Showmenn fara á pall saman í Mentanarhúsinum í Fuglafirði.
– Eg eri nokkso nervøs, hugsi kemur nakar? Hvør kemur? Fara tey at dáma tað? Eg havi spælt saman við Showmonnum einaferð fyrr, tað var á Summar Festivalinum. Tað var forbiðið feitt, sigur Guðrun, ið eisini gleðir seg til at sleppa á pall í Føroyum aftur.
Guðrun hevur gjørt tvær fløgur, tann fyrra hevði hampulig sølutøl og var givin út sum vinningur fyri Stjerne For En Aften, meðan tann seinna við bert lániløgum var minnið væl eydnað.
Í ekstasu í eitt hálvt ár
Men hvussu minnist Guðrun aftur á tíðina fyri fýra árum síðan, tá hon vann Stjerne For En Aften?
– Eg minnist, tá eg sendi inn til kappingina, eg var so spent. Eg spældi eitt lag hjá Celine Dion inn, og sendi tað inn í síðstu løtu, greiður Guðrun frá.
– Eg fekk longu í august boð um, at eg skuldi til casting í januar, so í eitt hálvt ár gekk eg runt í ekstasu. Eg hevði ikki verið niðri í 8 ár og skuldi niður heilt einsamøll. Eg hevði sjálvandi familju niðri, men eg kendi meg øgiliga lítla, tá eg kom inn í Park Café, har upptøkuroyndirnar vórðu hildnar. Har vóru so nógv fólk, og tey reypaðu um hvussu væl tey sungu, at tey dugdu at syngja t.d. Celine Dion og annað tílíkt. Eg minnist, at eg hugsaði, at tey ikki vóru so kul, sigur Guðrun.
Feilur í fylgispælinum
Undir sjálvari upptøkuroyndini vóru luttakararnir tiknir inn 5 í senn. Guðrun skuldi syngja næstsíðst, og hetta legði hana undir stórt trýst.
– At standa har og hoyra hini syngja so væl, oyðilegði sjálvsálitið, greiður hon frá. Støðan gjørdist ikki betri av, at tann, ið hevði spælt Promise Me inn á fløgu til Guðrun at syngja eftir, hevði spælt hann inn hægrið enn Guðrun plagar at syngja hann. Har var einki annað at gera, enn at syngja hann hægri enn vanligt, men tað gekk fínt. Guðrun kom víðari, og víðari og víðari, til hon stóð eftir sum vinnari av eini tí mest eftirhugdu sjónvarpssangkappingunum í Danmark nakrantíð.
Hevði ikki tíð til at hugsa
– Tað var feitt, eg var úti og spældi nærum hvønn dag. Eg spældi konsertir, var í studio ella sat eg í flogfarið á veg til Føroyar, har eg royndi at gera meg lidnan við student (hetta eydnaðist eisini). Eg hevði slett ikki tíð til at hugsa um hvat hendi. Vit, sum høvdu luttikið í Stjerne For En Aften sungu til nógv tiltøk saman, og hvørja ferð vit søgdu bei, var tað ringt. Vit høvdu verið saman ígjøgnum eina heilt serliga uppliving. Eg havi enn samband við onkran av teimum, greiður Guðrun frá. Hon sigur, at hon lærdi nógv av hesi tíðini, hetta hevur eisini givið henni nógv sambond.
– Eg hugsaði ikki so nógv um hvat hendi, men tók bara alt av einum silvurfati. Men eg haldi, at eg lærdi hvussu eg skal tacklað tílíkt. Eg veit ikki, um eg hevði klárað hatta einaferð afturat uppá handan mátan, ella um eg ynski tað. Eg fekk eitt slag av niðurtúri, tá tað leið móti endanum, tá tað gjørdist truplari, og eg noyddist at arbeiða fyri at halda tí í gongd. Hetta var eitt sindur áðrenn seinnu fløguna.
Ongantíð aftur kappast
Tað var eisini um hetta mundi, at Guðrun á øðrum sinni luttók í Stjerne For En Aften. Í hesi kapping kom Guðrun í finaluna, men tað gjørdist vinmaður hennara Jacob Andersen, ið vann. Luttøkan var ein góð uppliving fyri Guðruna, men hon sigur samstundis, at hetta sannførdi hana um, at hon ongantíð aftur vildi kappast í tónleiki.
– Eg fór við, tí eg helt tað kundi verið stuttligt, og við eini nýggjari fløgu á veg, helt eg, at hetta kundi hjálpa við fløgusøluni. Men eg minnist, hvussu tað var at standa har í finaluni. Eg visti longu frammanundan, at Jacob fór at vinna, tí eg hevði hoyrt hansara framførslu og tað var ordiliga uppiborið. Hann er eisini ein vinmaður, so eg var glað hansara vegna, men samstundis eitt sindur kedd, og eg vildi ikki virka ónatúrliga glað, soleiðis at tað virkaði falskt. Tá avgjørdi eg, at eg ongantíð vil setast í bás á handan hátt aftur. Eg vil burtur frá tílíkum. Hetta er eisini orsøkin til, at eg havi takkað nei, í tvey ár á rað til at syngja í melodi grand prixnum, sigur Guðrun.
Leitar eftir lagskrivara
– Eg vil hava eina fløgu við tilfari, sum er ordiligt konserttilfar. Eg havi skrivað nógvar tekstir og havi løgini inni í høvdinum, nú skal eg bara finna tann rætta persónin at samstarva við um at gera fløguna. Eg fái ikki livað uttan tónleik. Men eg vil gera tað ordiligt hesaferð, sigur Guðrun, ið væl dugur at síggja møguleikar fyri at samstarva við føroyskar lagskrivarar ella plátufeløg.
– Tutl er fari undir annað virksemið enn bara at geva lidnar fløgur út, so tað kundi kanska áhugavert, sigur Guðrun at enda.
Guðrun er á myspace, vitjað hana á myspace.com/gudrunsj


text:
Tað er ótrúligt at síggja, hvussu ein lítil viðmerking kann kynda undir stóran eld, tá tú rakar eina eyma tá.
Mánadagin hevði løgtingið aðalorðaskifti um uttanríkismál, og tað sum stendur eftir, er ein lítil viðmerking hjá mær um kostnaðin av at vera limur í NATO.
Á Portalinum fær Høgni Hoydal nógv rúm, har hann roynir at stilla meg út sum lygnara, nú eg dittaði mær at endurgeva nakað, sum Høgni sjálvur hevur sagt fyri nøkrum árum síðani, og eisini hevur hann skrivað eitt lesarabræv um sama evni. Søgan er í stuttum hendan:
Danski ríkiskassin skuldi gjalda loysingina
Tá fullveldislandsstýrið fyri 15 árum síðani ætlaði at loysa Føroyar úr danska ríkinum, vórðu nógvar kanningar gjørdar, sum skuldu prógva, at hetta bar til. Ætlanin var at gera eina avtalu við donsku stjórnina, um at danir skuldu senda nakrar milliardir krónur til Føroya í heili 15 ár eftir at Føroyar høvdu loyst. Okkurt bendir tó á fulveldisfólkini innast inni ikki trúðu uppá ”projektið”, tí tá sáttmálauppskotið var orðað, stóð ikki í uppskotnum, at tey skuldu hava pengar í 15 ár. Nei har stóð: ”Kongeriget Danmarks bloktilskud til Færøerne bliver herudover yderligere reduceret til DKK 650 millioner årligt.” og síðani stóð: ”Kongeriget Danmarks bloktilskud til Færøerne forbliver herefter på dette niveau realt, indtil bloktilskuddet udgør tre procent af Færøerner bruttonationalprodukt.” Hetta merkir, at fullveldislandsstýrið ætlaði at fáa blokkstuðul úr Danmark, líka til føroyska bruttotjóðarúrtøkan nærkaðist 22 milliardum krónum. Í løtuni liggur bruttotjóðarúrtøkan um 14 mia. Tað vil siga, at fullveldisríkið Føroyar skuldi sambært hesum framvegis – og nógv ár afturat - fingið 650 mió. krónur í blokkstuðli.
- Nei bíða nú... Har stóð ”på dette niveau REALT”! - Blokkstuðuin skuldi altso prístalsregulerast, so vit tosa helst um einar 850 mió. krónur, sum danski statskassin skuldi lívga fullveldið Føroyar við í 2015 og eini 40 ár framyvir.
Máttu prógva síni ”rættindi”
Tá tú fert til eitt samráðingarborð og biður um so nógvar pengar, so mást tú hava eitt ella annað sum rættvísger kravið. Tí var tað at landsstýrið, dagin fyri sum samráðingarnar skuldu byrja, sendi eitt skriv út til donsku fjølmiðlarnar, har tey vístu á, at Danmark hevði spart nógvar milliardir í limagjaldi til NATO orsaka av Føroyum og Grønlandi. Í skrivinum varð sagt, at Danmark átti at gjalda 3% av bruttotjóðarúrtøkuni í limagjaldi, men var sloppið bíligari orsaka av føroysku og grønlendsku herstøðunum.
Tað var altso sambært Høgna Hoydal ein føroyskur rættur at biðja um pengar úr Danmark. Vit áttu pengarnar, og tí skuldu Nyrup og hansara fólk gera so væl at ganga við til føroyska kravið. Eg síggi nú, at Høgni hevur ikki broytt støðu, tí hann endurtekur kravið í einum lesarabrævi í dag
Og tað var hetta skrivið frá landsstýrinum, sum eg vísti á undir orðaskiftinum um uttanríkismál. Fólk høvdu hug at siga, at limaskapur í altjóða felagsskapum kann geva nógvar møguleikar. Har eri eg ikki ósamdur, men so segði eg, at tað kostar eisini at vera sjálvstøðugur limur í altjóða felagsskapum. Eg vísti á sum dømi, at um vit sum sjálvstøðugur limur í NATO skuldu goldið 3 % av bruttotjóðarúrtøkuni í limagjaldi, so merkir tað, at vit skuldu goldið eina hálva milliard um árið.
Vendir málinum á høvdið
Jógvan Hugo Gardar, journalistur á Portal.fo, tók málið upp, og tað havi eg alla virðing fyri. Hann vildi hava meg at svara, hvaðani eg hevði talið 3% frá, og eg greiddi honum frá, at tað var úr einum tíðindaskrivi frá fullveldislandsstýrinum.
Eftir tað hevði Portal.fo tvær greinar við Høgna Hoydal um sama málið. Men har má eg undrast yvir fleiri úttalilsi, og ikki minst, at hann at síggja til fær ”fría mikrofon”. Tað eydnast honum at koppa málinum somikið á høvdið, at tað verður mín ábyrgd at skula prógva pástandin hjá fullveldislandsstýrinum, meðan leiklurturin hjá Høgna sjálvum er at afturvísa tað, sum nú er blivið ”mín pástandur.” - Hetta er altso Høgni, tá hann er uppá tað allar besta.
Tað undrar meg, at Portal.fo ikki spyr einfalda spurningin, um tað nakrantíð varð prógvað, at ”avslátturin” sum Danmark fekk í limagjaldinum var fyri herstøðirnar í Føroyum og Grønalndi. Tað virkar sum, at tá Høgni sigur tað, so er tað prógv í sær sjálvum. Men eg havi so ikki sæð tað prógvið enn.
Tølini sum fullveldislandsstýrið fann fram til vísa, at tað er ymiskt, hvussu nógv limalondini í NATO rinda fyri limaskapin, men ójavnin fylgir ikki fólkatalinum í teimum ymisku londunum. Tað er rætt, at Noreg rindar meira enn Danmark, men Noreg rindar eisini nógv meira enn Canada, hóast tað búgva næstan 7 ferðir fleir fólk í Canada, enn tað búgva í Noreg.
Roynir at skifta evni
Í staðin fyri at viðgera spurningin um limagjaldið, so vísir Høgni á, at Føroyar vóru bumbumál undir kalda krígnum.
- Jú jú. Vit kunnu vera samdir um, at kalda kríggið var vandamikið, men hvat hevur tað við rokningina at gera? Vit tosa altso um gjald fyri limaskap í altjóða felagsskapum, har NATO varð nevnt sum eitt dømi. Bumbur eru eitt heilt annað evni.
Ræðumynd og trygd samstundis
Høgni ”endurgevur” eisini meg fyri at siga, at Danmark verjir Føroyar hernaðarliga. - Eg má spyrja: Hvar havi eg sagt tað? Mítt úttalilsi var ikki um hermegi, men um gjald til altjóða felagsskapir. At NATO, sum varð brúkt sum dømi, er ein hernaðarligur felagsskapur, er heilt ein onnur søga.
Men tað løgna er, at samtíðis sum Høgni Hoydal finst at Danmark, sum gjøgnum ríkisfelagsskapin og NATO-limaskapin skal hava gjørt okkum til bumbumál, so sigur hann, at tað er Bretland sum verjir Føroyar hernaðarliga. Hví sigur hann so ikki, at grundin til at Bretland verjir okkum, hevur eisini nakað við danska limaskapin í NATO at gera? Tað er ótrúligt, at ein og sami maður kann brúka somu søgu bæði sum ræðumynd og sum trygd í somu grein.
Hví sendi hann pengarnar avstað aftur?
Samanumtikið má sigast, at tað kann ikki vera mín skyld, at fullveldislandsstýrið ikki tordi at loysa, tá tey høvdu møguleikan til tað. Og stóri spurningurin sum stendur eftir er: Um tað er so, at Danmark hevur fingið so nógvar milliardir í avsláttri fyri Føroyar, hví í verðini hevur Høgni so sent seks at teimum milliardunum aftur til Danmarkar?


text:
Tilfarið til lærugreinina er skipað eftir floksstigi og øki sambært námsætlanini. Tú kanst velja floksstig og øki ovast til vinstru.
Á síðuni eru eisini slóðir til temasíður, útgávuheimar, tíðindi, tiltøk, aðrar heimasíður o.a.
Menning er eitt yvirskipað evni í søgubókini. Menningin av føroyska samfelagnum fyllir nógv í flestu pørtunum ...
pBókin er ein skerd pappírsútgáva av Føroyskari Søgu 1 og fevnir um 138 síður.
Menning er eitt yvirskipað evni í søgubókini. Menningin av føroyska samfelagnum fyllir nógv í flestu pørtunum ...
Martin Luther - munkurin, sum broytti heimin” er teknirøð í kristni og søgu í 6. og 7. flokki.
Føroyingasøga hevur eitt heilt serligt pláss í føroyskari mentanarsøgu. Teksturin varð fyrstu ferð týddur til ...
Læraravegleiðingin til Søga 4, ein søguferð, er ætlað sum eykatilfar til læraran.
Hugtakið ferðing er eitt yvirskipað evni í søgubókini. Ferðing og sambandið við útheimin fylla nógv í flestu k...
Javnstøðunevndin hevur í samstarvi við Nám givið Javnstøða. Tvey kyn – ymsar støður, sum Kristianna Winther Po...
Føroysk søga 1 er ætlað søguundirvísingini í 7. flokki. sBókin viðger tíðarskeiðið 1750-1914 í føroyskari søgu...
Heimssøga er lærubókatilfar ætlað 7.-9. flokki. Heimssøgan er lutvíst ein týðing og lutvíst ein tillaging av s...
Heimssøga er lærubókatilfar ætlað 7.-9. flokki. Heimssøgan er lutvíst ein týðing og lutvíst ein tillaging av s...
Heimssøga er lærubókatilfar ætlað 7.-9. flokki. Heimssøgan er lutvíst ein týðing og lutvíst ein tillaging av s...
Bókin er eitt kærkomið siðsøguligt íkast til tað, sum er skjalfest um aldargamla føroyska veiðimentan. Við døm...
Henda bókin er um landnámið. Hon er ætla at brúka í miðdeild fólkaskúlans í søgu. Eyðun Rannváarson sigur okku...
Bókin viðger arbeiðsmarknaðin í søguligum baksýni og hugleiðir um, hvussu arbeiðsmarknaðurin fer at síggja út ...
Bóklingur, ið viðger hugtøk, ið nýtt verða, tá ið fólkið í einum landi skal verða lýst. Á nógvum lærugreinum v...
Í árbókini er nýggjasta hagtalstilfarið um føroyska samfelagið við enskum undirteksti. Tær mongu frágreiðingar...
Arbeiðsheftið, sum er einnýtishefti, er ætlað at nýta at loysa summar uppgávur í bóklinginum Íbúgvaviðurskifti...
Arbeiðshefti til kapittul 3 í Árbók fyri Føroyar. Meginparturin av tilfarinum er uppgávur til næmingarnar, men...
Arbeiðshefti til kapittul 4 í Árbók fyri Føroyar. Meginparturin av tilfarinum eru uppgávur til næmingarnar, me...
Arbeiðshefti til 5. kapittul í Árbók fyri Føroyar. Meginparturin av tilfarinum er uppávur, men greitt verður e...
Arbeiðshefti til 6. kapittul í Árbók fyri Føroyar. Meginparturin av tilfarinum er uppgávur, sum eggja næmingun...
Heftið er ætlað sum stuðul hjá næminginum at lesa og skilja Árbók fyri Føroyar, so at hann kann kunna seg um o...
Arbeiðshefti til 8. kapittul í Árbók fyri Føroyar. Stutt søguligt yvirlit er yvir flutning fyrr í tíðini, yvir...
Arbeiðshefti til 10. kapittul í Árbók fyri Føroyar. Greitt verður frá um vinnumentan í søguligum høpi, vinnume...
Heftið er ætlað sum stuðul hjá næminginum at lesa og skilja "Árbók fyri Føroyar", so at hann kann kunna seg um...
Onnur bókin í røðini Gamla gudalæra okkara. Á bókini verður sagt frá báðum gudaættunum, ásum og vanum, um bard...
Bókin, úr røðini Gamla gudalæra okkara, er um uppruna og skapan heimsins, soleiðis sum forfedrar okkara trúðu....
Bókin er úr røðini Gamla gudalæra okkara. Vit fara langt aftur í tíðina. Ta tíð, tá ið jørðin var áfløt og fle...
Á hesum savni av keldum til Føroya søgu er høvuðsdenturin lagdur á at lýsa framvøksturin av tjóðskaparkensluni...


text:
Marius Johannesen
Marius Theophilus Johannesen róptur Marius á Háskúlanum (5. mars 1905 í Funningi - 16. juli 1986 í Tórshavn) var ein føroyskur lærari, politikari, rithøvundur og ritstjóri. Fjúrtan ára gamal fór hann til skips og var í fýra ár sjómaður, til hann í 1923 fór á læraraskúla í Havn, har hann tók prógv í 1926. Sama ár varð hann settur í starv við skúlarnar í Mikladali og á Trøllanesi, her starvaðist hann, til hann í 1953 varð settur sum fyristøðumaður á Føroya fólkaháskúla, eitt starv hann røkti, til hann vegna aldur og við eftirløn legði frá sær í 1970.
Marius hevur røkt mong álitisstørv innan føroyska skúlaverkið, formaður Føroya Lærarafelags var hann 1942-1953 og seinni aftur stjórnarlimur eitt skifti, blaðstjóri á Skúlablaðnum 1942-1967. Hann hevur eisini tikið lut í politikki sum løgtingsvalda umboð Sjálvstýrisfloksins í Suðurstreymoy tey bæði valskeiðini 1958-1966 og sum blaðstjóri á Tingakrossi drúgt áramál.
Marius hevur sjálvur skrivað og eisini lagt til rættis hóp av bókaútgávum: Føroyska fólkaskúlanum skrivaði hann lærubøkurnar "Skrivligt føroyskt 4-5. skúlaár", 1952, og "6.-7. skúlaár", 1954. Hann hevur skrivað barnabókina "Nósi kjósagrái", 1975, "Jólabókina" 1975, "Eitt sindur um Kalsoynna", 1976, "Megnarmenn og -kvinnur", 1979, "Føroysk barnaspøl", 1979.
Størv og álitisstørv[rætta | rætta wikitekst]
- 1930 - 1938 Borgarstjóri í Mikladals kommunu
- 1942 - 1953 Borgarstjóri í Mikladals kommunu
- 1942 - 1954 Formaður í Føroya Lærarafelagi
- 1953 - 1970 Fyristøðumaður á Føroya Fólkaháskúla
- 1958 - 1966 Løgtingslimur
- 1967 - 1978 Blaðstjóri á Tingakrossi
- 1981 - 1986 Ritstjóri á Varðanum
Útgivið[rætta | rætta wikitekst]
- 1952 - "Skrivligt føroyskt 4-5. skúlaár"
- 1954 - Skrivligt føroyskt 6.-7. skúlaár
- 1974 - Matur og matgerð (saman við Óluvu Skaale)
- 1975 - Nósi kjósagrái
- 1976 - Lærarafólk í Føroyum 1870-1976 (2.útg.)
- 1976 - Eitt sindur um Kalsoynna
- 1979 - Føroysk barnaspøl
- 1979 - Megnarmenn og -kvinnur
Heiðurslønir[rætta | rætta wikitekst]
- 1976 - Bókmentavirðisløn M.A. Jacobsens fyri yrkisbókmentir fyri Matur og matgerð


text:
Undir slagorðunum ”Samband við framtíðina” fór Sambandsflokkurin til løgtingsval við lyftinum um, at gera føroyingar enn meira heftar av donskum veitingum við at hækka blokkin við 200 mió. kr. Slagorðini ”Samband við fortíðina” høvdu helst hóskað betur. Blokkhækking – frá óveruligum vallyfti til samgongutreyt Hugsaði tá, at hetta var eitt óveruligt átak frá Sambandsflokkinum, ið varð gjørt fyri at tiltala …
Nýskapandi føroyskan eftirskúla – nú !
Nú er nokk tosað. Tíðin er komin til, at vit seta á stovn ein nýskapandi føroyskan eftirskúla. Ung í Føroyum Í dag eru nógv ung, ið fara uttanlands á eftirskúlar á hvørjum ári. Orsøkirnar til, at hesi fara á eftirskúla eru nógvar og fjøltáttaðar. Úrvalið av eftirskúlum uttanlands er stórt, og kunnu tey ungu velja sær eftirskúlar, ið serliga varpa …
Ófullfíggjað og óverulig fíggjarlóg
Hevði veruliga ikki trúð at grundleggjandi broytingar í okkara skatta- og pensjónsskipanum fóru at verða skrumblaðar ígjøgnum uttan neyðuga viðgerð og uttan samráð við eitt nú við partarnar á arbeiðsmarknaðinum. Men so verður. Vit hava nú fingið fíggjarlógaruppskot landsstýrisins og síggja nú politikkin hjá verandi samgongu í praksis. Talan er sum heild um ein stuttskygdan og ófullfíggjaðan politikk. Samgongan valt …


text:
Orð: Meta av Fløtum
Lag: Andrew Thomsen
1. So dapur er dagurin – sólin burt fer,
ein maður ein kross á herðunum ber.
Hvør er hann? „Ein ránsmaður!“ svarið tað er,
„hann Gud hevur spottað og dømdur er her.“
2. Tó eygu hans bera eitt kærleikans brá,
so mildur hann hyggur fjøldina á.
Ei hoyrist eitt suff, tó hann líða so má,
er stillur sum lambið, tó spott fær og háð.
3. Hoyr, lurta, hvat orðið mær sigur her!
Ei er hetta maður, ið sekur er.
Nei, Sonur Guds lýðin í deyðan nú fer,
eitt fullkomið offur til Gud hann fram ber.
4. Tó syndleysur, Faðirin døma hann má,
hann synd mína ber, so eg fríur kann stá.
Í angist tá rópar hann Faðir sín á:
„Hví, hví fórt tú frá mær?“ Ei svar fær hann tá.
5. Í deyðsangist løn hann at síggja tó fær,
ein ránsmaður trúði – og lyftið tað bar.
„So satt, tú í Paradís kemur við mær!“
„Tað fullgjørt er!“ ljóðar, hann sigraði har.
6. Eitt fylgi so syrgið til grøvina fer,
tó deyðin ei binda kann Gudssonin her,
nei, hátt ljóðar røddin: „Hann er ikki her,
hann risin er upp, far tey boðini ber!“
7. Eg prísi tær, Faðir, og lovsyngi tær,
at Son tín tú sendi, hann tøkkina fær.
Í hásæti tínum hann situr, teg sær.
Ein bústað mær ger hann, skjótt flyti eg har.


text:
- Tíðindi, mentan og ítróttur
Klaksvíkar kommuna stuðlar Skálanum
Klaksvíkar dansifelag eigur og rekur Skálan, sum er bygdur í 1988. Nú felagið hevur ætlanir um at fremja ymiskar umvælingar og ábøtur, hevur Klaksvíkar býráð samtykt at játta felagnum 500.000 krónur í stuðli til endamálið, stendur at lesa á heimasíðuni.
Signhild V. Johannesen, forkvinna í Mentanarnevndini í Klaksvík, sigur, at Skálin og virksemið har seinastu 30 árini hevur stóran týdning fyri býin og kommununa sum heild.
- Skálin hevur virkað sum mentanarhús, og tí eiga vit sjálvsagt at gera okkara fyri at tryggja, at hetta kann halda fram í nógv, nógv ár afturat, sigur forkvinnan í Mentanarnevndini í býráðnum í Klaksvík.
Sí eisini


text:
Undanskeið
- Næmingar á Musikkskúlanum, ið vísa serlig evni, kunnu eftir avtalu við leiðslu, foreldur og ljóðførislærara, fáa serstakt undanskeið, so næmingurin verður fyrireikaður til upptøkuroyndina á Miðnám.
- Skeiðið kann innihalda økta undirvísing í høvuðsljóðførinum og hjálærugreinunum hoyrilæru og teori.
- Undirvísingin í hoyrulæru og teori byrjar við skúlaársbyrjan í august og endar í mai.
- Tað kostar einki eyka at ganga á Undanskeiðinum. Um næmingur, ið ikki frammanundan er næmingur á skúlanum, verður tikin inn á Undanskeiðið, er kostnaðurin kr. 1.000,- fyri tíðaravmarkaða skeiðið.
- Hetta tilboð er fyrst og fremst eitt tilboð til næmingar á Tórshavn Musikkskúla, men avtala kann gerast við samskipara og leiðslu, um næmingur av bygd ætlar at royna hetta tilboð.
- Musikkskúlin kann tíverri ikki veita umsøkjarum undanskeið í klaverleiki.
Fyrireikandi Undanskeið og Talentskeið í hoyrulæru/teori:
Týsdag í J. Broncksgøtu 25, 4. hædd:
Eftir avtalu við Bernhard Wilkinson (tlf. 223224) og Ólav Jakobsen (tlf. 516434)


text:
Skeið í kreativari skriving fyri tilflytarar úr Teilandi og Filipsoyggjum
Skrivihug
Hevur tú hug at skriva eina søgu, men heldur teg ikki duga og als ikki á føroyskum, so er hetta skeiðið júst nakað fyri teg.
Rithøvundafelag Føroya skipar fyri skeiði í kreativari skriving fyri tilflytarar úr Teilandi og Filipsoyggjum, í døgunum 10. og 11. november 2018.
Skeiðið verður í Norðurlandahúsinum í Tórshavn, og er tað Rakel Helmsdal, rithøvundur, ið fer at undirvísa. Rakel hevur bæði nógvar royndir í at skriva sjálv og í at undirvísa, og hon dugir sera væl at geva íblástur til, hvussu ein fær skrivað niður tað, sum livir í hugflognum.
Øll duga vit at skriva eina søgu, sigur Rakel. Kanska duga vit ikki øll at stava ella benda rætt, og kanska als ikki á føroyskum, men vit hava søgur í okkum. Søgur um eitthvørt vit hava upplivað, ella søgur vit finna uppá.
Skriva á tínum móðurmáli
Skriviskeiðið "Unreadable Stories" vendir seg til tilflytarar úr Teilandi og Filipsoyggjum, tí haðani eru flestu av nýggjastu borgarum okkara komnir.
Undirvíst verður á føroyskum, men luttakararnir kunnu skriva á egnum moðurmáli; Phasa Thai ella Filipino. Tulkar verða hjástaddir á skeiðnum.
Fá íblástur
Skeiðið er skipað við fleiri smærri skrivivenjingum, sum hava til endamáls at geva íblástur og veita amboð til skrivingina hjá skeiðsluttakarunum.
Inn ímillum lesa vit/tulkarnir tað upp, sum vit hava skrivað. Á tann hátt síggja vit margfeldni í hugflognum. Ongin tekstur líkist, hóast uppgávan var nett tann sama. Vit inspirerast av hvørjum øðrum og skilja, at har eru ongi onnur mørk, enn tey vit sjálvi seta okkum.
Bókadagar
Árliga føroyska bókmentafestivalurin, Bókadagar, verður í Norðurlandahúsinum 23. - 25. november 2018.
Á skránni er millum annað samrøður við tilflytarar um bókmentir sæddar við teirra eygum. Møguleiki verður hjá skeiðsluttakarum at lesa upp tekstabrot í hesum sambandi.
Tilmelding
Spurningar kunnu sendast til skrivaran hjá Rithøvundafelagnum, Helle Thede Johansen, á rit@rit.fo.


text:
- Tíðindi, mentan og ítróttur
Íslendski forsetin vitjar Musikkskúlan í Sørvági
Tak niður
Fín vitjan kom úr Íslandi í dag.
Íslendski forsetin og forsetafrúan lendu í Vágum seinnapartin í dag, og tey bæði verða í Føroyum í fimm dagar.
Og tað er ikki á hvørjum degi, at ein forseti vitjar í Føroyum. Tí funnu tey eisini reyða leyparan fram til høvið.
Tað er løgmaður, sum er vertur fyri vitjanini. Tá Guðni Thorlacius Jóhannesson hevði tikið í hondina á løgmanni, løgmansstjóranum og hinum, vitjaðu teir millum annað Musikskúlan í Sørvági.
Og har vóru tey sum vera man spent.
Í morgin heldur íslendski forsetin almennan fyrilestur á Fróðskaparsetrinum. Fyrilesturin eitur "Stríðið um fiskigrunnarnar - ymiskir vegir til felags mál."


text:
Tíðindi: Oljuvinna I 25. august 2015
Oljuvinnufelagið: Oljuvinnan skal marknaðarførast fyri útheiminum
Fyritaksemið innan frálandavinnu er komið á eitt vegamót, nú ongin nýggj leitiboring er fráboðað í Føroyum. Vinnan eftirlýsir raðfesting og samstarv frá politisku mynduleikunum.
Oljuvinnufelagið mælir komandi landsstýri til, at
• raðfesta marknaðarføringina av 4. útbjóðingarumfari til oljuleiting
• raðfesta samstarv við vinnuna um at staðseta Føroyar sum maritiman tænastudepil
Marknaðarføra útbjóðingarrundina í 2017
Tað eru gleðilig tíðindi at frætta frá Vinnumálaráðnum, at nýtt útbjóðingarumfar til oljuleiting verður í 2017. Hetta merkir, at vónirnar um olju undir Føroyum ikki eru køvdar.
Men fyri at áhugin fyri oljuleiting í 2017 skal gerast veruleiki, er neyðugt við støðugari marknaðarføring, samstundis sum arbeitt verður miðvíst við at skapa áhuga millum útlendsk oljufeløg fyri føroyska landgrunninum.
Tað er týdningarmikið at komandi landsstýri raðfestur útbjóðingarrunduna. Raðfesting merkir, at peningur verður settur av á fíggjarlógini til eina áhaldandi marknaðarføring í fleiri ár, og at peningur ikki bert verður til at gera kanningar og útbjóðingartilfar.
Føroyar - ein maritimur tænastudepil
Oljuvinnufelagið og aðrir samstarvsfelagar arbeiða við at marknaðarføra Føroyar sum ein maritiman tænastudepil í Atlantshavinum. Vit hava neyðugu førleikarnar og møguleikarnar til at átaka okkum uppgávur, tá skip og pallar skulu til umvælingar, umbygging ella hava brúk fyri øðrum veitingum. Í dag eru tað fyritøkurnar hvør sær, sum standa fyri sølu og marknaðarføring av teirra egnu vørum.
Endamálið við verkætlanini er at skapa eitt stað, har allar føroyskar tænastur innan oljuvinnuna eru samlaðar. Hetta skal lýsa heildarmyndina av Føroyum og teimum møguleikum, innan oljuvinnu og frálandavinnu, sum her eru.
Avleiðingin skal vera at menna føroysku frálanda- og veitingarvinnuna, og at vit fáa fleiri uppgávur til Føroya. Harafturat skulu vit skapa nýggjar virkismøguleikar og samstørv, sum gagna stórum parti av føroyska samfelagnum og hava eitt týðandi avleitt virksemi – eins og vit kenna frá West Hercules á Skálafjørðinum í fjør.
Tørvur er á einum breiðum samstarvi við politisku skipanina, embætisverkið og onnur feløg. Marknaðarføring kann skapa enn størri ferðslu og umseting, ikki bert innan frálandavinnuna, men eisini innan aðrar vinnur og kann gagna øllum føroyska samfelagnum.
Oljuvinnufelagið


text:
Bloggur
4. oktober 2018
Evnisvikan um heimsmálini fyri burðardyggari menning
Í farnu viku var endiliga møguleiki hjá okkum næmingum á Námsvísindadeildini at sleppa at klippa og klistra og lata hugflogið floyma eina løtu.
Tað er, sum ofta nevnt, saknur í felags tiltøkum, ið kunnu savna deildina um eitt felags evni, og tískil var ein evnisvika sett í verk. Nógv var á skránni, bæði fyrilestrar og kórvenjing, og tað var um reppið, at man náddi at binda eina sloyfu um framløguna – eftir úrslitunum at døma, meti eg tó, at allir bólkar hava arbeitt sera skjótt og gott og ikki minst kreativt.
Um samanhaldið millum flokkarnar er vorðið betri, loyvi eg mær tó at ivast í. At deildin einans skuldi hava 3 saksar tøkar til allar flokkarnar, var tó eitt snilt hugskot fyri at betra um samanhaldið, tí hetta noyddi okkum næmingar at ganga millum flokkarnar fyri at læna sínámillum ... smart ;) - men karmarnar á Setrinum taka vit eina aðru ferð ... :-)
Síðsta dagin á evnisvikuni fingu allir bólkar høvi at vísa fram endaliga úrslitið hjá bólkinum og samstundis ganga runt og síggja avrikini hjá hinum. WAUW, sigi eg bara. Tað var stuttligt, áhugavert, øðrvísi og gav avgjørt íblástur til framtíðarstarvið sum lærari.
Har var so nógv ymiskt at síggja. Alt frá minnisspølum, sjónbandaløgum, diy-sjónbondum, tilfari til teknmál, súgvupípufloytum, ljóðføri gjørt av innihaldinum av einum einføldum morgunmati, sjálvgjørdum pappíri og tøðum og hybenskotum, appum, jólapynti úr endurnýtslu og so eitt hárnálaklaver – wauw wauw wauw (og hetta er einans tað, ið eg havi nevnt, men har var nógv afturat!) Síðan var ein hugnalig løta á skránni í auluni við kaffi, køkum, framløgum, sangum og góðum undirhaldi, og hetta var ein góður endi á eini skapandi løtu á deildini.
Endiliga kom nógv nýtta slagorðið “skapa teg á Setrinum” til sín rætt!
Høvdu vit næmingar fingið høvið at nýtt bara eitt pinkalítið sindur meiri tíð at latið okkara hugflog skapa slík avrik, ið vóru at síggja aftan á hesa evnisviku gjøgnum okkara ár sum næmingar á Setrinum, vænti eg, at vit høvdu kunnað gjørt eitt sindur av undirvísingini í skúlanum heldur stuttligari og øðrvísi, tó við denti á góðsku í undirvísingini.
Tað kann vera trupult, sum eg havi skilt á lagnum á nógvum útlærdum lærarum, at fáa tíðina at røkka at skapa øðrvísi, stuttliga og kreativa undirvísing. Tað er eisini skilligt við øllum krøvunum, ið verða sett til okkum bæði sum lærarar og námsfrøðingar. Tískil haldi eg, at tað er meir enn upplagt, at vit sum námsfrøðinga- og læraralesandi kundu nýtt eitt sindur av skúlagongdini at framleitt undirvísingartilfar, ið vit kundu sloppið at nýtt beinleiðis í praksis, tá ið vit koma út í veruliga lívið aftan á Setrið; nú tá starvsvenjing okkara einans fevnir um einar 2 vikur hvørt ár (don’t get me started ...!).
Tað er fantastiskt at síggja, hvussu kreativiteturin kann blóma á Setrinum. Øll eru vit so ymisk, men at síggja úrslitini, tá ið vit næmingar sleppa at arbeiða saman og geva íblástur okkara millum átti at verið nóg góð grundgeving at loyva meira kreativiteti inn um skúlagátt.
Nááh, nokk um tað – aftur til nøkur ástøði, hita stólin og spenna eygu og oyru út aftur :-)
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Semja um norðurlendskan gerðarrætt
Semja er nú fingin um at skipa ein norðurlendskan gerðarrætt, sum skal geva London kapping, tá ósemjur í framtíðini skulu loysast millum sjóvinnufeløg. Ætlanirnar um gerðarrættin hava verið kendar í longri tíð, men nú eru reglurnar gjørdar, skriva Danske Rederier í eini fráboðan.
Nýggi gerðarrætturin fær heimstað í Norra og skal rekast av einum felag, har øll norðurlond vera við. Vónin er, at shippingfeløg fara at loysa sínar ósemjur í norðurlendska gerðarrættinum heldur enn í London, sum í dag er miðdepil fyri málum av slíkum slag.
"Timingin fyri norðurlendska gerðarrættinum er góð, tí óvist er, um enskir dómar framvegis fara at kunna fremjast á ein effektivan hátt eftir Brexit. Vit fara tí at virka fyri, at møguleikin fyri einum norðurlendskum gerðarrætti finnur veg inn í standardsáttmálarnar, tí tilgongdin í norðurlendskum gerðarætti ikki er nærtil so tung sum í øðrum londum", sigur vinnulívsløgfrøðiligi stjórin í Danske Rederier, Henriette Ingvardsen.
Ætlanin er, at nýggi gerðarrætturin skal fara til verka næsta ár. Reiðarí og veitarar kunnu síðani loysa sínar trupulleikar umvegis gerðarrættin.
"Ein norðurlendskur gerðarrættur fer at geva donskum sjóvinnuveitarum møguleika at velja Danmark sum støð fyri trætumálum heldur enn maritima gerðarrættin ella dómstólar í London. Ein nýggjur norðurlendskur gerðarrættur fer at stuðla upp undir nýtsluna av hesi loysnini, sum er munandi bíligari enn at fara gjøgnum dómstólarnar," sigur Jenny N. Braat, stjóri í Danske Maritime.
Kelda: shippingwatch.dk


text:
Sverri Egholm
06.02.2017 - 01:31
Ítróttur > Ítróttur > Amerikanskur fótbóltur
Stóra finalan í amerikonskum fótbólti er í kvøld og í nátt.
Tað eru allarhelst fleiri í Føroyum, sum fylgja við í kvøld og fleiri gera nógv burturúr. Vit vilja fegin hava tykkum náttarravnar at senda tykkara Super Bowl mynd inn.
Í morgin trekkja vit lut millum allar innkomnar myndir um eitt gávukort á 1000 krónur frá Føroya Bjór.
Send mynd inn niðanfyri ella send teldupost til redaktion@knassar.fo.
Dagføring 6. februar 2017 kl. 17:35: Vinnarin gjørdist Rúni Vest Højgaard.
Eg og Einar eru klárir at fylgja Brady & Co (Mynd: Magni Joensen)
(Mynd: Rói Olsen)
Vit hygga okkum við hvør sínum 500g burgara til Super Bowl! (Mynd: Rúni Vest Højgaard)
(Mynd: Kári Matteus Fossdalsa)
(Mynd: Jens Agerskov)


text:
Orð og lag: Ira F. Stanphill
Týtt: Øssur Berghamar
1. Lívsins størstu lukku tú aldri fáa kanst,
um tú vrakar Frelsaran,
alt tú leitar eftir,
og alt tú finna manst,
einki metast kann við hann.
Niðurlag: Tríati seklar av silv’ri fyri Frelsaran,
tríati seklar av silv’ri góvu teir fyri hann.
Tó mítt alt hann er vorðin,
hann, sum gav alt hin dag.
Undurfult hann hevur meg elskað
og ofrað seg í mín stað.
2. Jesus, eina Jesus mítt hjarta hevur fylt,
sál mín syngur frelst og glað.
Ert av synd tú bundin,
áh, um tú bara vilt,
hann teg loysa vil í dag.


text:
Orð: Jóan Jakku Guttesen
Lag: Magnus á Stongum
Kastar og heintar og filar og dregur,
tolin hon bíðar til eg bíti á.
Tað er bert eitt, hon í kvittanum hevur,
ætlar sær fong heim til húsa við sær.
Kaldur og sveittur, ein ørvitisfiskur,
eri eg, tá vágagellan er nær.
Fast er, ei nyttar at skrykkja ímóti.
Fast er, hon dregur meg, hvagar hon vil.
Hvat skal eg siga, og hvat skal eg gera,
eg havi mist alt mítt vit og mítt skil.
Lat meg bert tiga, lat hana bert ráða;
eingin er sum Vágagellan hjá mær.
Hon krøkir seg í meg og slítur meg sundur,
fýkur avstað við mær, eg veit ikki hvar.
Einki kann bjarga mær, hon er eitt undur,
eg eri ein drumbur og eg fylgi við.


text:
Orð og lag: Ókendur
Týtt: Sólrun Abrahamsen
1. Jesus lítur av Himli til tín,
Hann vil leiða teg trygt heim til Sín;
Hann uggar teg betur enn nakar á jørð,
sum sólin teg fløva kann Hansara Orð.
Og hevur tú ei sæð Hann, Hann er
handan himmalsins stjørnuher.
Hann leiða teg kann,
um tú rópar á Hann,
Hann Himmalin fyri teg vann.
2. Tá eg lesi Hans Orð, er Hann har,
og Hann sál míni kemur so nær.
Guðs Orð er ein lykt og eitt ljós mær á leið,
er Vegurin smalur, eg óttist tó ei.
Eg veit Hann ger til reiðar ein stað,
heilt og fult eg líti á tað!
Tá eg doyggja her skal
og skal siga farvæl,
í Himli tá veri eg sæl.
3. Hevur tú ei givið Honum títt ja?
Skunda tær og ger tað av nú í dag!
Hann krossdeyðan leið, ja, Hann spardi Seg ei,
virðir tú einki tann straff, sum Hann leið?
Og hevur tú ei sæð Hann, Hann er
nú í hesi løtuni her;
lova Honum nú inn
í títt hjarta og sinn,
eitt pláss við Hans hjarta tær finn.


text:
ÁRF ÁRSINS Róðrarfelag 2007
Veitsla í Árnafirði leygarkvøldið 29 september 19:30
17. Sep 2018
Leygarkvøldið 29 september skipar ÁRF fyri veitslu í Árnafirði. Har ymiskt spennandi verður á skránni. Bill Justinussen heldur røðu(undirhald). Olivar Askham ber...
les meir
Tivoli á Norðoyastevnu 2018 - Hesi nummur vunnu
04. Jun 2018
Hesi nummur vunnu í 50 arin hjá ÁRF á Norðoyastevnu.iPhone 8 nummar 47837Atgongumerki til Summarfestivalin nummar 44273Lamb(ræst krov í heyst) nummar 47710Tey sum hava vunnið...
les meir
Vinn iPhone 8 á Norðoyastevnu 2018
02. Jun 2018
Vinn iPhone 8 á Norðoyastevnu í tivoli básinum hjá ÁRFÁRF er við á Tivoli Norðoyastevnu 2018.Keypir tú fyri kr. 50 í senn í øðrum av...
les meir
Ruddingardagurin í Árnafirði verður leygardagin 9 juni 2018
13. Mai 2018
Ruddingardagurin í Árnafirði verður leygardagin 9 juni 2018Vit møtast í Róðrarneystinum klokkan 09:30 til kaffi og rundstykkir.Byrja verður at rudda uml. klokkan 10:00.Frá uml. klokkan...
les meir
Jólatræ verður í ÁRF neystinum 2 jóladag týsdagin 26. des. klokkan 17.
21. Des 2017
Jólatræ verður í ÁRF neystinum 2 jóladag týsdagin 26. des. klokkan 17.Dansa verður um jólatræJólamaðurin Múlaslokkur kemur á vitjan.Unn og Jón Absalon Østerø syngja 2...
les meir
HEIMA-BINGO SPÆL BINGO HEIMA NÚ
01. Sep 2017
ÁRF er byrja at selja eitt nýtt spæl.Hetta spælið nevnist HEIMA-BINGO.Sølustøð:Hjá Frank - KlaksvíkFK- KlaksvíkMc Grill - KlaksvíkFiskabúðin/Fisk Chips KlaksvíkEffostøðin LeirvíkEffostøðin StrendurTú opnar...
les meir
Norðoyastevnu (tivoli) vinnara nummur drigin
29. Mai 2017
Hesi nummur vunnuIphone 7 nummar 60146Atgongumerki til Summarfestivalin nummar 60162Ræst krov í heyst nummar 37400Vinnarnir kunna ringja á telefon 75 75 75Ella senda teldupost til...
les meir
Vinn iPhone 7 á Norðoyastevnu í tivoli básinum hjá ÁRF
26. Mai 2017
ÁRF er við á Tivoli Norðoyastevnu 2017.Keypir tú fyri kr. 50 í senn í øðrum av Tivoli básinum hjá ÁRF.So fært tú ein lutaseðil frá...


text:
Í samband við árliga Eldradagin í Tórshavnar kommunu, sum verður hildin fríggjadagin 5. okt. er Katrin Holm, formaður í Eldraräðnum, og greiðir frá fjølbroyttu skránni Eldradagin. Síðani eru Jonna Færø og Beinta Háberg Jacobsen gestir, tær greiða frá einum áhugaverdum túri í Ísrael í sept. mánaða. Hetta var ein serstakur kvinnutúrur, ferðaleiðari var Maigun Solmunde.… Les meira
Fyrst hoyra vit Rannvá Royðutoft greiða frá um ein boðskap, hon hevur havt í Kelduni um “Komi Guds Ríki”. Síðani hoyra vit Manuel Delgado greiða frá Heyststevnuni í Filadelfia, sum verður 5.-7. okt. 2018 Vertur: Preben Hansen og Tór Arni Samuelsen Lurta eftir sendingini her Um tú vilt taka sendingina niður, so høgraklikka slóðina og… Les meira


text:
Tað er við jólatónleiki sum við øðrum tónleiki: sumt er gott, sumt stinkar. Komandi 24 dagarnar fari eg at posta jólatónleik, ið fellir í fyrru flokkingina. Ein tónleikajólakalendara sum er relativt stinkfríur. Havi givið honum heitið "Jólagreat", tí sjálvandi.
Vit byrja í tí deprimeraða lagnum. Deprimerandi jólasangir eru ofta best, haldi eg. Low eru ein trio úr Duluth í Minnesota. Tey gera dempaðan, seinan, introvertan, minimalistiskan tónleik, ið hevur tað við at nerta tína sál og lyfta teg upp uttan at tú varnast. Eg var einaferð á konsert hjá Low í einari gamlari kirkju (Union Chapel) í London. Tað var ein fantastiska deprimerandi og upplyftandi konsert. Júst um hesa tíðina, á vetri í 2001. 16 ár síðani.
Low góvu eina frálíka jóla EP út í 1999, men tað er ikki hana eg posti her. Heldur er tað eitt nýggjari lag, ið tey góvu út fyri akkurát einum ári síðani, 1. des. 2016. Tað eitur 'Some hearts (at Christmas Time)', og tað sigur tað sum sigast skal:
Some hearts find peace A sort of release Not found beneath A Christmas tree
Some hearts are lost They're tempest tossed Born on their knees They lost what they need
Some hearts will break at Christmastime Some hearts are made too whole, too fine
Some hearts will break at Christmastime Our hearts are made too whole, too fine
/// Tónleikari, diskari, skribentur, klaverundirvísari, tónleikafrøðingur, savnari. Hetta er mín bloggur. Nógv av tí sum eg fordjúpi meg í hevur við tónleik at gera. Leirvíkingur búsitandi í Havn. ///
Musician, DJ, writer, piano teacher, musicologist, collector. This is my blog. Much of what I immerse myself in has to do with music. Based in Tórshavn, Faroe Islands.


text:
Smásølan vaks 5-8 %-stig frá 4. ársfj. 2015 til 4. ársfj. 2016
Umsetningurin í smásøluni í teimum trimum høvuðsbólkunum matur og drekka, klæðir og fótbúnaður og búnýti og innbúgv vaks millum 5 og 8 %-stig. Hetta er roknað í ársins prísum. Í føstum prísum var vøksturin millum 1 og 8 %-stig.
Avreiðingar fyrstu tveir mánaðir í 2017
Uppgerð av avreiðingunum fyri januar og februar 2017 er nú tøk í hagtalsgrunninum. Har eru meira útgreinaðir upplýsingar, bæði á fiskaslag, nýttan reiðskap og keyparabólkar.
Næstan 50.000
Nú fólkatalið í vár fer upp um tey 50.000, hevur Hagstovan saman við Nám gjørt nakrar søgur um føroysku demografiina, sum er løgd út á undirvísingarportalin SNAR.fo. Tað eru 14 stutt filmsklipp, sum í orðum og grafiskum myndum greiða frá føroysku demografiini. Eisini er eitt filmsklipp um eina leikabygd, ið vit hava bygt, sum á ein øðrvísi hátt vísir hagtøl um føroyska samfelagið.
Útflutningurin 775 mió. kr. og innflutningurin 560 mió. kr. í januar
Útflutningurin í januar í ár var 775 mió. kr., tað eru góðar 100 mió. fleiri enn í januar í fjør. Meginpartin av hesum vøkstri eiga makrelur, sild laksur og toskur. Innflutningurin í januar í ár var 559 mió. kr. Tað eru 19 mió, meir enn í januar í fjør. Um vit ikki telja skip og flogfør við, var vøksturin 83 mió. kr.


text:
Virksemið hjá Skála Ítróttarfelag verður í stóran mun rikið
sjálvboðið, og sum limur hjá Skála Ítróttarfelag hevur tú avgerandi týdning
fyri felagið. Limirnir eru grundarlagið undir einum virknum ítróttarfelagi, tí
uttan limir er onki felag.
Vit ynskja at skapa eitt enn betur ítróttarfelag. Fyri at røkka hesum máli, hava vit brúk fyri tykkum. Vit vilja bjóða børnum og ungdómi okkara betri umstøður og hentleikar til at íðka fótbólt, samstundis sum vit vilja hækka venjarastøðið. Við at raðfesta børnini og ungdómin kunnu vit eisini í framtíðini gera okkum galdandi í føroyskum fótbólti á hægsta stiði. Vit ynska at samsýna nøkrum av okkara íðnastu venjarum og leiðarum fyri tað stóra arbeiðið, teir gera fyri felagið. Hetta krevur góðar stuðlar.
Sum íðkandi limur stovnar tú teg sum brúkara við at trýsta á hesa leinkjuna, og skrásetir teg til eitt lið. Limagjaldið verður goldið við skráseting.
Ynskir tú at verða hvílandi limur hjá felagnum trýstir tú á hesa leinkjuna. Stovna tær ein brúkara og melda teg til sum hvílandi lim.
Familjuavsláttur verður givin um tað eru trý ella fleiri úr sama húsarhaldi, ið eru skrásett sum limir.
Tað kann tykjast eitt sindur tungt at skráseta seg fyrstu ferð, men hetta lættir sera nógv um í umsitingini – bæði viðvíkjandi innkrevjing av limagjaldi og umsiting av limum og liðum.
Ynskir tú at stuðla av tínum eintingum, hava vit konto hjá Eik: 9181 4677236.


text:
Heildarætlan at basa harðskapi ímóti kvinnum
Løgmaður, Kaj Leo Holm Johannesen fer í næstum at taka stig til eina heildarætlan fyri at basa harðskapi móti kvinnum. Landsstýrið fer at gera heildarætlanina, og ætlanin er, at andstøðan verður partur av arbeiðinum.
Endamálið við heildarætlanini er at tryggja, at átøk verða framd á øllum neyðugum økjum og at fáa allar viðkomandi myndugleikar við í arbeiðið. Í fyrstu syftu er ætlanin m.a. at kanna, hvørji tilboð um hjálp vænta til harðskapsraktar kvinnur og teirra familjur, og hvørji átøk kunnu fyribyrgja harðskapinum. Eisini er ætlanin at kanna, hvørt lóggávan eigur at broytast, so møguleiki verður fyri at herða tiltøkini móti monnunum fyri at verja kvinnurnar.
Í hesum sambandi sigur løgmaður, Kaj Leo Holm Johannesen: “Tað er skakandi, at so nógvar kvinnur eru fyri harðskapi í okkara samfelag. Vit eiga at taka atfinningarnar frá javnstøðunevndini hjá ST til eftirtektar og taka tey neyðugu stigini. Í dag eru tilboð til harðskapsraktar kvinnur og teirra familjur, eitt nú gera Kvinnuhúsið og Barnabati eitt megnar arbeiði. Men okkum tørvar eina samskipaða ætlan, sum tryggjar, at átøk verða framd móti harðskapinum á øllum økjum.
Neyðugt er við upplýsing, og ein hugburðsbroyting má til í samfelagnum. Ein orsøk, at trupulleikin er so umfatandi, er helst, at harðskapur móti kvinnum er tabu, og nógvar kvinnur aftra seg tí við at leita sær hjálp og at melda mannin. Vit mugu ikki tiga harðskapin móti kvinnum burtur, tí so góðtaka vit óbeinleiðis trupulleikan. Vit eiga at upplýsa um harðskap móti kvinnum longu í barnaskúlanum, so børn okkaralæra , at harðskapur móti kvinnum als ikki kann góðtakast, og at tað ikki er skomm at leita sær hjálp, um mamman ella ein sjálvur er fyri harðskapi. Neyðugt er at veita børnunum í harðskapsraktum familjum hjálp, tí veksur eitt barn upp í einum heimi við harðskapi, fær tað álvarsligar avleiðingar seinni í lívinum. Og skulu vit steðga harðskapinum móti kvinnum, mugu vit fáa fatur í kjarnini í trupulleikanum og bjóða monnunum viðgerðartilboð.”


text:
Harry Potter
Harry Potter eitur ein røð av sveimbókmentum, sum bretski rithøvundin J.K. Rowling hevur skrivað. Tær snúgva seg um tannáringin Harry Potter, sum dugir at ganda. Tær ganga mest fyri seg á Hogwarts (skúlanum fyri gandakynstur og galdralist), sum er ein skúli fyri ungar gandakallar og ungar heksir. Tær eru mest um bardagan millum Harry og tann ónda gandakallin Voldemort, sum drap foreldrini hjá Harry sum lið í ætlanini at yvirtaka gandaheimin.
Filmar eru givnir út um allar bøkurnar. Bøkurnar um Harry Potter hava fingið status sum ongar aðrar barnabøkur, fleiri enn 300 miljónir eintøk seld. Bøkurnar um Harry Potter eru týddar til føroyskt av Gunnari Hoydal (I-III), Maluni Háberg (IV) og Bergi Rasmussen (V-VII).
Harry Potter bøkurnar[rætta | rætta wikitekst]
- Harry Potter og vitramannasteinurin
- Harry Potter og kamarið við loynidómum
- Harry Potter og fangin úr Azkaban
- Harry Potter og eldbikarið
- Harry Potter og Føniksfylkingin
- Harry Potter og Hálvblóðsprinsurin
- Harry Potter og arvalutir Deyðans
Harry Potter filmarnir[rætta | rætta wikitekst]
Harry Potter bøkurnar eru eisini filmatiseraðar.
- 2001 Harry Potter og Vitramannasteinurin (Upprunaheiti: "Harry Potter and the Philosopher's Stone", í USA undir titlinum "Harry Potter and the Sorcerer's Stone")
- 2002 Harry Potter og Kamarið Við Loynidómum (Upprunaheiti: "Harry Potter and the Chamber of Secrets")
- 2004 Harry Potter og Fangin Úr Azkaban (Upprunaheiti: "Harry Potter and the Prisoner of Azkaban")
- 2005 Harry Potter og Eldbikarið (Upprunaheiti: "Harry Potter and the Goblet of Fire")
- 2007 Harry Potter og Føniksfylkingin (Upprunaheiti: "Harry Potter and the Order of the Phoenix")
- 2009 Harry Potter og Hálvblóðsprinsurin (Upprunaheiti: "Harry Potter and the Half-blood Prince")
- 2010 Harry Potter og Arvalutir Deyðans 1 partur (Upprunaheiti: "Harry Potter and the Deathly Hallows part 1")
- 2011 Harry Potter og Arvalutir Deyðans 2 partur (Upprunaheiti: "Harry Potter and the Deathly Hallows part 2")


text:
Eitt av stóru steypaliðunum seinastu árini, EB/Streymur, er okkara næsta mótstøðulið tá fjórðingsfinalurnar um ársins Løgmanssteyp skulu avgreiðast. Lutakastið um hvussu spælast skal í næsta umfari í Løgmanssteypinum varð avgreitt í 3-2 sendingini hjá KVF mánakvøldið. Vit sleppa veruliga,
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Remember the golden rule: He who has the gold makes the rules"


text:
Havstovan hevur fingið eina nytru av einum sera stórum toski úr Barentshavinum. Aldursgreiningin av nytruni vísti, at toskurin var 19 ára gamal. Toskurin varð veiddur av einum føroyskum fiskiskipi og var 157 cm langur og vigaði 43 kg í rundari vekt.
Nøgdin av gýtingarførum toski í Barentshavinum hevur seinastu umleið 5 árini verið tann størsta síðan stovnsmetingarnar byrjaðu í 1946, og undir slíkum umstøðum er tað ikki so óvanligt at fáa so stóran tosk.
Tað kemur nærum ikki fyri, at so stórur toskur verður fingin undir Føroyum. Elsti aldursgreinaði toskur undir Føroyum seinastu 10 árini var 17 ár, 112 cm langur og vigaði 16 kg í rundari vekt. Hann var fiskaður í 2008. Elsti aldursgreinaði toskur undir Føroyum yvirhøvur var 30 ár.
Ein føroysk toskanytra vinstrumegin og stóra nytran úr Barentshavinum høgrumegin. Støddirnar á fiskunum standa omanfyri.
Á Havstovuni verða toskanytrur stoyptar inn í svart plast, og miðjan á nytrunum sagað burturúr, so tað er lættari at aldursgreina. Stóra nytran er omanfyri. Nakrar tilvildarligar føroyskar toskanytrur síggjast niðanfyri.


text:
Ein spurningur verður altíð settur høvundum:
“Hvaðani fært tú tíni hugskot?”
Svarið er einfalt: Høvundar fáa síni hugskot við at lurta og hyggja og lúra og ímynda sær. Søgur eru allastaðni. Alt tær nýtist at gera, er at geva tær far um tær, at sansa tær.
Her eru nøkur ráð til tín, sum fegin vil vera høvundur:
SKRIVA! Hetta man tykjast so sjálvsagt, men har eru folk, sum halda, at tey kunnu gerast høvundar uttan at skriva. Ger eina avtalu við teg sjálvan um at skriva eitt sindur (eitt reglubrot, eina síða, tvær síður) hvønn dag
SKRIVA UM! Tú kanst ikki seta teg niður og vænta, at nakað gylt, vakurt og víst kemur niður á pappírið (telduna), fyrstu ferð tú skrivar. Tað tú kanst av røttum kanst vænta, er, at tað, tú skrivar, verður betur hvørja ferð tú skrivar tað um.
LES! Tú skalt ikki vænta, at tú kanst gerast høvundur, um tú ikki ert lesari. Tú skalt lesa skaldsøgur og stuttsøgur, ævisøgur og yrkingar, ævintýr og skrøggsøgur, les, les, les, les, les, les, les, les, les
HYGG! at heiminum kring teg. Legg til merkis smálutir, lat hugin uppfyri tí tú sært.
LURTA! eftir fólki, tá tey tosa. Øll hava sína søgu. Lúr. Far upp í samrøðurnar. Spyr. Og legg til merkis hvat tey svara.
TRÚGV UPPÁ TEG SJÁLVAN! – har er ongin skeivur ella rættur háttur at siga eina søgu. Tað er ein av orsøkunum til at skriving er so spennandi og so ræðandi: tú mást finna tín egna hátt. Ver góður við teg sjálvan. Lurta eftir hinum, og ger so tað tú vilt.
(Leysliga týtt eftir Kate DiCamillo)
Tey 10 ráðini hjá Hemmingway til ungar høvundar:
- ver ”forelskað/ur” í verðini
- skriva sum galt tað lívið
- hygg at heiminum
- hitt aðrar høvundar
- spill ikki tíðina
- lurta eftir tónleiki og hygg at málningum
- les uttan íhald
- royn ikki at greiða frá
- ger sovorið sum tær dámar at gera
- TIG!


text:
Í morgun var sjáldsama væl upplagt útvarpsprát um eitt íslendskt yrkingasavn, Bónusljóð, sum Sanna Andrassardóttir Dahl hevur umsett til føroyskt, Bónusyrkingar, og kemur út á forlagnum Ungu Føroyar, samstundis sum upphavsmaðurin, Andri Snær Magnason (f.1973), vitjar. Hann er fyrr týddur til føroyskt, Søgan um bláa knøttin, sum varð so vælumtókt barnabók, at hon er púra útseld.
Satiruskemtarin Snær varð so braneggjaður í 2016, at hann stillaði upp til forsetavalið. Til valdystin hevði hann kosið sær trý mál: tjóðargarð í hálendinum, nýggja stjórnarskrá og at røkta landsins tungumál. Fantastiskt!
Á Facebookvanganum skrivar Andri Sær soleiðis um sjálvan seg og um føroysku útgávuna:
Bónusljóð á Færeysku - kemur út:
BÓNUSyrkingar 44% meira - Endurnýtsluútgáva!
Andri Snær Magnason er kendur íslendskur rithøvundur og umhvørvistur. Hansara BÓNUSyrkingar er eitt tað mest selda yrkingasavn í søgu Íslands, og nú er tað her á føroyskum í serstakari útgávu. Yrkingasavnið hevur tilvísingar í ymsar ættir, er skemtingarsamt og á vistfrøðiliga bógnum:
Snjóhvíta
Snjóhvíta kann ikki keypa sixpack
dvørgarnir eru nevniliga sjey
sjey litrar av mjólk, sjey breyð
sjey skjúrtur, sjey pør av sokkum, sjey skitnir tallerkar
sjey skitnar undirbuksur, sjey dagar í vikuni
Sum vanligt ætlaði hon
at stappa tey sjey geitarlombini í kurvina
men hálsaði um
keypti sær eina fløsku av reyðvíni
og sjey eitrað súrepli
BÓNUSyrkingar 44% meira lýsa eina guddómliga gleðiferð ígjøgnum gandaverð Bónushandlanna.
Sum gløggi lesarin hevur skilt, so er íslendska orðið fyri yrking, tað er tekstur í bundnum máli, nakað so flúgvandi poetiskt sum ljóð. Bónusljóð.
Tað fekk meg í morgun at hugsa um manglandi poetiskt flog í standardføroyskum krukkumáli, har floygdur skaldskapur verður borin fram á bundnamannamáli. Men so lendi eg á teirri enn størri sannkenning, at satira er longur burturi í dag en bundnamannamál. Satira er ikki til longur á føroyskum. Sjálvt á ólavsøku kundu vit ikki longur uppliva stundentakabarett, Sosialurin hevur ongan Høgna, og einki Fríggadagsprik hevur verið í eitt mannaminni ella so. Gamaní hevur GMF roynt seg við varisligum alternativum tíðindum, men tað er ov bleytt og ikki satira av tí slagnum, sum eg sakni. Onkur útlendskur uppistandsskemtari hevur vitjað við heimlandsskemti, sum eg ikki havi førleika at skilja, tí tað er á teirra móðurmáli.
So Ungu Føroyar, takk fyri at tit fluttu rannsakandi íslendska satiru inn í okkara mál. Tað var dagsins gula bónus!


text:
Tilmelding til liðkappingina 2015/2016
Til feløgini
Hervið verða feløgini biðin um at tekna lið til liðkappingina 2015/2016.
Hesi feløg hava lið í:
1. deild: Sandavágur 1, Havnin 1, Klaksvík 1, Rókur 1, Klaksvík 2 og Sandavágur 2 (flutt upp úr 2. deild).
2. deild: Toftir 1 (flutt niður úr 1. deild), Vestmanna 1, Havnin 2, Sandavágur 3, Havnin 3 og Gøta 1 (flutt upp úr 3. deild).
Harumframt verða feløgini biðin um at tekna lið til kappingina í 3. deild og í unglingadeildini.
Tilmeldingarfreisin er sunnudagin 11. oktober 2015, so vinarliga sendi kappingarleiðaranum tilmeldingarnar áðrenn ta tíð.
Umráðandi er eisini at feløgini senda inn styrkilistar sínar. Hesir verða atkomuligir á heimasíðu Talvsambandsins.
Eisini skal upplýsast hvør er liðformaður fyri tey ymsu liðini, umframt kontaktupplýsingar fyri viðkomandi (navn, tlf. og teldupostbústað).
Liðkappingin byrjar ætlandi sunnudagin 25. oktober 2015.
Dómaraseðlar og avrit av talvum skulu sendast til:
Rógvi Egilstoft Nielsen
Dalsbøur 1
FO 360 Sandavágur
Við talvkvøðu,
TALVSAMBAND FØROYA
Rógvi Egilstoft Nielsen, kappingarleiðari
kappingarleidarin@faroechess.com
Tlf. 271404


text:
Nakrar dagar seinni kom ein franskur trolari út fyri somu hending um hesar leiðir. Eisini hann fekk undirvatnsbát í trolið í bæði hann og Tindhólmur tóku mynd av undirvatnsbátinum.
Myndin Tindhólmur tók er tann, vit prenta her í blaðnum í dag.
Myndin Tindhólmur tók er tann, vit prenta her í blaðnum í dag. Danska Politikken hevur keypt rættin til at almenngera hana, og tað er við blaðsins loyvi, vit prenta hana í dag.
Officerar frá Færøernes Marinedistrikt hava tikið rapport um hendingina og hava kannað myndina. Og verða nú endurgjaldskrøv reist móti russum fyri oyðilagdan reiðskap.
Myndin Tindhólmur tók er tann, vit prenta her í blaðnum í dag.


text:
Campingtúrur til Mikladals 1 juli 2016
Leygarkvøld og aftur gott veður
Grilling á skránni
Líka nakrar myndir á heimasíðuna, meðan bógvurin er á grillini :)
Hmmm sær gott út
Tað var eitt sindur køli í kvøld so vit ótu inni hesaferð :)
Viðarlundin í Mikladali er ikki so galin, Bobby hyggur eitt sindur
øvundsjúkur hehe
Fólk komu av og á at práta
So gera vit klárt at fara heimaftur, arbeiðsfordeilingin er í topp. Laila
ruddar og ger klárt, eg taki myndir :o)
Bobby-tussan hugnar sær við bóltinum
Mammasta flottur vognur
So er næstan klárt at fara
So eru vit í Syðradali
Langt og bratt at ganga niðan í bygdina
Hettar er eitt stórt parkeringpláss og kundi sagtans nakrir vognar staði her.
Wc er beint við eisini
Nokso hugnalig bygd, mega høg fjøll alla staðnis
5 min aftaná vit komu í køðina, komu fleiri bilar, 2 bilar stóðu eftir
Brandpumpa
So er Sam her, hann tók 12 bilar og so okkara campingvogn við hendan túrin
Her koma vit til Klaksikar
Ein sera góður og friðarligur campingtúrur í góðum veðri :)


text:
Boston Maraton bumbuatsóknir 2013
15. apríl 2013 brustu tvær bumbur í Boston, Massachusetts, meðan tann stóra og vælkenda Boston Maraton kappingin fór fram. Teir fyrstu rennararnir vóru komnir á mál umleið ein til tveir tímar, áðrenn bumburnar brustu, men nógvir rennarar vóru enn ikki komnir á mál og fleiri vóru á veg um mállinjuna, tá fyrsta bumban brast. Bumban brast á gongubreytini, har nógvir áskoðarar stóðu. Tað vóru eini 20 sekund millum ta fyrru og ta seinnu bumbuna, bumbubrestirnir fóru fram við 50-100 metrar frástøðu. Tað frættist rættiliga skjótt, at tvey fólk vóru deyð og fleiri vóru særd. Talið á særdum vaks sum tímarnir gingu. Umleið ein tíma eftir at tær báðar bumburnar við málið brustu, varð ein triðja spreinging við eitt bókasavn, sum nevnist John F. Kennedy Presidential Library and Museum. Ongin mannaskaði var tó, tá henda triðja spreinginin var, og mett verður, at hetta onki hevði við tær báðar bumburnar nærhendis málið at gera. Nakrar dagar seinni vóru framvegis 3 fólk deyð orsakað av bumbunum, meðan talið á teimum særdu var komið upp á í minsta lagi 178, av hesum vóru tað í minsta lagi 13 fólk ið fingu bein amputerað. Tað vóru nógvar kúlur og seymar í bumbunum, og læknar meta, at eftirsum at bumburnar vóru so lágt plaseraðar, so blivu fólk mest særd um beinini og føturnar, og tí vóru tað ikki uppaftur fleiri enn tey trý, ið lótu lív. Tey trý, sum lótu lív, vóru ein 8 ára gamal drongur, ein 29 ára gomul kvinna, sum bæði vóru amerikanarar úr Boston-økinum, og ein 23 ára gomul kvinna úr Kina, sum var í USA í lestrarørindum. Mamma og systir tann 8 ára gamla vóru millum tey álvarsliga særdu.
FBI hevði illgruna til tveir ungar menn, ið vóru sæddir á sjónbandaupptøkum, beint áðrenn bumburnar brustu, og bað fólk um hjálp til at eyðmerkja teir báðar menninar. Fríggjadagin 19. apríl vóru teir funnir, og tann eini varð skotin og doyði av løstunum, meðan hin slapp til rímingar. Myndir av teimum báðum vóru almannakunngjørdar og vóru sendar út til fjølmiðlar. Talan var um tveir brøður úr Kekenia, Dzhokar og Tamerlan Tsarnaev, sum vóru 19 og 26 ára gamlir. Báðir vóru lesandi og høvdu onki kriminelt gjørt áður. Løgreglan leitaði eftir tí yngra beiggjanum, og dagin eftir skotbardagan, har eldri beiggin læt lív, eydnaðist tað løgregluni leygardagin 20. apríl at finna og handtaka tann 19 ára gamla, hann hevði krógvað seg í einum báti í Watertown, Massachusetts; bátaeigarin boðaði løgregluni frá um mannin, sum fjaldi seg í báti hansara. Hann varð særdur undir handtøkuni og varð tí innlagdur á eitt sjúkrahús í býnum. [1]
Tann 15. mai 2015 varð Dzhokar Tsarnaev dømdur til deyða fyri brotsgerðina.


text:
Sandskøta (skøtuættin)
Leucoraja circularis Couch, 1838
Stødd: Sandskøta verður upp í 120 cm long, oftast millum 70-100 cm.
Dýpi: Hon sigst at vera millum 70 m og 275 m, men undir Føroyum fæst hon niður á í minsta lagi 825 m dýpi.
Litur: Á bakinum er hon einlitt grábrún, ljósabrún, í reyðbrúnan lit við 5-6 smáum, makaðum gulhvítum blettum, sum smámyntir, hvørjumegin ryggin. Onkuntíð sæst sandskøta við ongum blettum. Undir búkinum er hon hvít.
Lýsing: Umleið 7-8 píkar eru framman fyri og inn millum eyguni. Ein trunki av tindum er á nakkanum. Á halanum eru fýra røð av píkum, tvey hvørjumegin miðjuna, umframt, á ungum fiskum, eitt rað eftir miðjuni á halanum. Úr trantinum til fremst á halanum er styttri, enn fiskurin er breiður. Ravahornini eru rundað, og ravakantarnir eru innbendir framman. Hon hevur spískar tenn, kubbuta gron og lítlan trant framúr.
Eyðkenni: Teir hvítligu blettirnir á bakinum og á búkfjaðrunum og fýra píkarøð á halanum.
Týdningur: Sandskøta verður avreidd, men nøgdin er lítil.
da: Sandrokke, en: Sandy ray, fr: Raie circulaire, ís: Sandskata, no: Sandskate, tý: Sandrochen
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skøtur Rajiformes
4 ættir eru í hópinum, 32 slektir og 285 sløg.
Við Føroyar er bert tann eina ættin, og hon hevur 8 slektir og 14 sløg:
Skøturnar eru eyðkendar við sínum flata kropsskapi, spísku gron og langa hala,
oftast við nógvum píkum eftir baki og hala.
Kjafturin og táknaopini eru á blindusíðu, meðan eyguni og andaholini eru á eygnasíðuni.
Undir Føroyum eru skøturnar bert í sjónum, men aðrastaðir eru nøkur sløg bæði í feskum vatni og í blandingsvatni.
***
Í stuttum um skøtur:
Halin á skøtu er í veruleikanum aftari partur av rygginum. Hann verður tó nevndur hali millum manna, og eisini her.
Ryggfjaðrarnar eru aftarlaga á halanum, og sterturin bara hómast aftast.
Ravarnir eru í veruleikanum uggafjaðrarnar, sum við tíðini hava fingið tað skapið,
teir hava nú.
Eins og aðrir bróskfiskar, hava kallfiskarnir tvey útvortis makingargøgn hangandi
aftur úr sær, eitt hvørjumegin halarótina.
Undir Føroyum eru skrásett 14 skøtusløg.


text:
Paris
Paris, ið er báðumegin Seineá, er høvuðsstaður Fraklands og mentanarligur og politiskur miðdepil í landinum. Hann er ein tann býurin í heiminum, har flest ferðafólk koma, til dømis at síggja Louvre-savnið, Eiffeltornið og Notre Dame-kirkjuna. Har eru eisini mong onnur kend søvn og stórir handlar og fínar matstovur. Á hvørjum vári sýna gitnastu mótaskaparar í heiminum fram nýggjastu klæði síni.
Síðan fornøld hevur fólk búð á áarbakkunum fram við ánni Seineá, har høvuðsstaðurin París nú er. Í Fraklandi búgva 65 mió. fólk, og fimtingurin býr í og uttan um París. Tað er ein av fremstu stórbýum í Evropa við breiðum gøtum og nógvum viðgitnum minnisvarðum og forngripasøvnum. Stórir partar í gamla býarpartinum vórðu umbygdir og nútimansgjørdir í farnu øld.
Søga[rætta | rætta wikitekst]
Yvirgangur í 21. øld[rætta | rætta wikitekst]
12 fólk vórðu myrd 7. januar 2015, tá tveir yvirgangsmenn tóku seg inn í hølini hjá franska satirublaðnum, Charlie Hebdo. Stór mannajagstran var í Fraklandi eftir tveimum brøðrum, ið vóru undir illgruna fyri at hava framt álopið. Teir vórðu seinni skotnir av løgregluni. 129 fólk lótu fólk lív undir einari yvirgangsatsókn móti fleiri støðum í París 13. november 2015. Millum annað tóku yvirgangsmennirnir seg inn á spælistaðið Bataclan, brustu sjálvmorðsbumbur og skutu frá hond undir einari konsert, og drupu 80 fólk. Samstundis varð lopið á fimm matstovur har fólk vórðu dripin og særd.


text:
Útgávur
Brexit: Avleiðingar fyri føroyska fiskivinnu
26. Feb 2018
NÝGGJ FRÁGREIÐING: BREXIT FÆR AVLEIÐINGAR FYRI FØROYSKA FISKIVINNU
Tá Bretland tekur seg úr ES, mugu Føroyingar gera nýggja fiskiavtalu við Bretar. Vit fiska nógv í bretskum sjógvi og útflyta nógv til Bretlands. Avtalan hevur tí stóran týdning fyri okkum - størri enn fyri Bretland. Les meira um hetta, Brexit samráðingar við ES og um strandarlandið Stórabretland í nýggju frágreiðing okkara "Brexit: Avleiðingar fyri føroyska fiskivinnu".
les meir
Fosturtøka: - Vit mugu taka ábyrgd og gera okkara egnu lóg
17. Aug 2017
Sjúrður Skaale, fólkatingslimur, hevur latið gera eina kanning um hugburðin hjá føroyingum til fosturtøkuspurningin. – Vit hava vitað ov lítið, hvat fólk halda um hesa lóggávuna, sum vit hava havt í áratíggju. Og um, hvat fólk halda um fosturtøku sum heild. Alt ov fá hava álit á, at lóggávan verður hildin, og bróðurparturin av føroyingum vil hava eina nýggja lóg. Tí er ongin ivi um, at nú mugu vit taka ábyrgd á politiskum stigi, sigur hann.
les meir
Javnaðarflokkurin - Fólkatingsvalið 2015
02. Jun 2015
Her kanst tú taka niður valfaldaran hjá Javnaðarflokkinum til fólkatingsvalið 2015.
les meir
Støðulýsing av pensjónistum í Føroyum
07. Mai 2015
Fólkapensjónistar verða ofta umrøddir í hagtølum, og myndin, ið kemur fram í miðlunum, er ofta ov einsíðug – vaksandi eldrabyrða, fátækraváði, sjúka...
les meir
Fiskivinnan eftir 2018
23. Feb 2015
Í samstarvi við Javnaðarflokkin á Fólkatingi var norski professarin Tórbjørn Trondsen skrivað drúgva greining av støðuni hjá okkara flota, og gjørt uppskot um, hvussu føroyska samfelagið kann fáa størri gagn av havsins ríkidømi.
les meir
Ása og Óli - ein søga um fordómar og fakta
16. Sep 2014
Faldari gjørdur í 2014 um fordómar og fakta í Føroyum, Danmark, ríkisfelagsskapinum og ES.Trýst á leinkjuna og les faldaran: ...
les meir
Føroysk fiskivinna í ES
28. Mai 2014
Her kanst tú taka niður uppritið hjá Javnaðarflokkinum á Fólkatingi um avleiðingar og møguleikar í fiskivinnuni við ES-limaskapi
les meir
Føroyingar um Føroyar
28. Mai 2014
Her kanst tú taka niður hugburðskanningina hjá Javnaðarflokkinum á Fólkatingi
les meir


text:
Tað er franska fyritøkan Alstom, sum stendur fyri hesi verkætlan. Tokini kunnu koyra upp til 140 km. um tíman og eru nærum ljóðleys. Tey koma at knýta saman býirnar Bremervørde, Cuxhaven, Bremerhaven og Buxtehude. Danski professarin Peter Vang Hendriksen á DTU Energy heldur tiltakið vera sera spennandi og kann vera við til at gera flutningsøkið burðardygt.
Brintorkan verður goymd í einum tanga á toktakinum, har brennicellur umgera brint og ilt til ravmagn, sum síðani við hjálp av einum elektromotori fær tokið at flyta seg. Útlátið frá hesi prosessini er vatndampur, sum eftir øllum at døma er óskaðiligur fyri umhvørvið skrivar týski miðilin NDR. Brintin, sum verður brúkt, er sambært Welt.de eitt hjáprodukt frá kemiskari framleiðslu. Danski professarin sigur tó, at tøknin framvegis er tengd at trupulleikum í mun til bæði økonomi og burðardygd.
"Øll nýggj tøkni er kostnaðarmikil og fyri hesi tokini er stóri spurningurin økonomiin. Tað verður spennandi at síggja, hvussu roknistykkið fer at síggja út, tá koyrt hevur verið í eina tíð.”
Sambært Alstom koyrir tokið 1000 kilometrar uppá eina áfylling. Tað er nóg mikið til koyring í ein dag.
Hóast danski professarin er eitt sindur varðin við at útleggja átakið sum eina kolvelting innan framtíðar flutning, so heldur hann tó, at tað goymir tøkni, sum eisini er áhugaverd fyri Danmark., har stórt arbeiði verður gjørt fyri at elektrifisera jarnbreytarnetið. Fram til 2021 fer Alstom at framleiða 14 brinttok, sum skulu setast í rakstur í økinum og uppá sikt avloysa dieseltokini. Týskaland hevur seinastu árini gjørt íløgur í brinttøkni fyri fleiri milliardir kr. Staturin Niedersachsen hevur stuðlað seinastu verkætlanini við 600 mió. kr.


text:
søkt verður eftir fólki at byrja 1. mars 2018
Søkt verður eftir trivnaðar/skrivstovufólki at byrja 1. mars 2018.
Setanarbrøkurin verður 0,75.
Arbeiðsuppgávurnar snúgva seg í høvuðsheitum um at mynda kommununa úteftir, kunning, mentan, trivnað og annað.
Viðkomandi hevur ábyrgd av at kunna borgarar o.o. um tænastur og møguleikar í kommununi.
Tann, ið settur verður, skal eisini arbeiða við skrivstovuuppgávum í kommunalu umsitingini.
Ynskiligt er, at umsøkjarin
• hevur skrivstovu- ella aðra viðkomandi útbúgving
• hevur góð evni at samskifta, bæði í skrift og talu
• hevur góð samstarvsevni
• er málrættaður og dugir at arbeiða sjálvstøðugt
• má kunna arbeiða skiftandi arbeiðstíðir
• raðfestir trivnað høgt
Starvið verður sett eftir sáttmála millum Kommunala Arbeiðsgevarafelagið og Starvsmannafelagið.
Vilt tú vita meira um starvið, ert tú vælkomin at seta teg í samband við borgarstjóran á tlf. 23 27 27 ella umvegis teldupost til Denne e-mail adresse bliver beskyttet mod spambots. Du skal have JavaScript aktiveret for at vise den.
Umsóknir við prógvum og viðmælum skulu vera okkum í hendi í seinasta lagi 1. februar 2018, kl. 12:00 og skal sendast til:
Sjóvar kommuna
Skúlavegur 10
490 Strendur
ella til Denne e-mail adresse bliver beskyttet mod spambots. Du skal have JavaScript aktiveret for at vise den.
Sjóvar kommuna skilar sær rætt til at velja millum innkomnu umsóknirnar ella ongan at seta.